text:
No ta un sekreto publiko ku hopi biaha tin kasonan ta kue bueltanan basta straño, debí na konklushonnan ku ta saka di sea sospechosonan of lokenan ku a pasa supuestamente, sin tabatin un bon investigashon a fondo den esakinan. Di otro banda den spesialmente e kaso di e kuater Venezolanonan, tin sierto puntonan di atenshon ku ta laga sierto pensamentunan den duda.
E abogadonan, mr. Marga van Lieshoudt, mr. Saran Inderson i mr. Antony Nicolaas a sa di trese diferente di e puntonan aki dilanti i tambe ta konkluyendo ku investigashonnan ta yega muchu lihe na konkluí supuesto lokenan por a pasa enbes di investiga i yega na kosnan real ku a pasa. Entre otro nan a mustra riba un potret unda e sospechoso Ochoa ta para brasa ku su yu muhé, ku ta konkluí ku ta trata di un amiga of persona ku e tin relashon kune.
Mas aleu nan ta mustra riba e forma ku Ministerio Publiko ta konkluí ku ta Ochoa i Gimenez mester a pone e droga i arma na bordo na Venezuela sin por sustansia esaki ku nada. Ta risibi e bultu(nan) di droga na un otro sitio for di unda a haña e dos hombernan den awa i ta konkluí ku e droganan i arma ta di nan. Tin un supuesto di 5 persona ku nunka mas a logra determina si ta berdat i ku ta su propiedatnan e droganan i arma di kandela tabata. E dos hombernan ku a haña despues. No por prueba ku nan boto tabata na e sitio, pasobra no ta nan e Wardakosta por a mira, sino a kira ku nan a bin den bahia di Kralendijk tambe. Tog Ministerio Publiko ta akusa e dos piskadonan di ta meti den droga ku nan a haña leu for di unda nan a keda detene. Numbernan di telefon ku a keda registra for di un telefon ku a keda konfiska, ta numbernan ku nan no konose. Pa kolmo e telefon a yega di wordu usa pa mas hende.
I asina e abogadonan a keda mustra korte nan dudanan. Asta di fayonan ku tabatin den nomber di sospechosonan den e kaso aki. P’esei tur a pidi korte liberdat pa nan klientenan di e akusashonnan inkorekto pone riba nan. I pa Ochoa ku segun Ministerio Publiko tabata e kabesante, su abogado mr. Inderson a bisa di ku hues ke tog duna kastigu despues di evalua nan puntonan, tene kuenta ku e kastigu pidi ta drastikamente haltu for di un kastigu pa muchu mas kantidat di droga i ku a haña muchu mas menos ku esei. Algu ku ta registra ku a tuma luga na Korsou resientemente. E ta konvensi si, ku su kliente no tabatin droga ni arma den su poder, pero a bini Boneiru debi na e sirkumstansia na Venezuela, pero pa bin traha, loke e tabata hasi kaba antes.
E kaso ta kontinua mayan djabierne i hues lo tin basta rompe kabesa pa realmente purba establese e akusashonnan legal i konvensido pa por akusa i sentensia e akusadonan. Nos lo kontinua ku esaki mayan.


c: text/html

text:
LAST UPDATED: 1:40 pm
ORANJESTAD (AAN): E caso grandi e siman aki, unda un mucha Rishandro di 5 aña di edad a perde su bida debi na maltrato severo, y e hecho cu su ruman chikito Eugene di 3 aña ainda ta perdi pa como 2 luna, a crea reaccion den pueblo, y ainda Diasabra hendenan ta den shock.
E reaccion di pueblo a pone cu Gobierno a core tene un reunion urgente. Como cu Prome Ministro Evelyn Wever-Croes ta den exterior, e ora a toca turno pa Vice-Premier Otmar Oduber yama e reunion.
Esaki a bira e prome reunion di Conseho di Ministro cu Otmar Oduber fungiendo como Prome Minister di Aruba. E reunion a atende e topico di ‘risico gezinnen’.
E reunion a wordo yama despues di e caso di abuso di mayornan na un mucha di 5 anja cu consecuencia fatal. DIARIO a nota cu tabata presente tambe Ministro Glenbert F. Croes, Ministro Chris Romero, Ministro Lampe, y Ministro Andin Bikker. A nota tambe presencia di esnan di Ministerio Publico, di Cuerpo Policial.
Gobierno asina na final conhuntamente cu Cuerpo Policial y Ministerio Publico a ANUNCIA BUSKEDA NACIONAL PA E HOBEN Roshandrick Frans (3 aña) cu ta perdi.
Tabata Diaranson 9:45 melding a drenta na polis cu un mucha a wordo treci door di su mama cu a bisa cu el a cay. Sinembargo docter a constata cu heridanan cu e mucha tabatin no ta cuadra cu locual cu e mama ta indica y cu ta mustra cu ta algo ‘strafrechterlijk’ lo a tuma luga den e caso aki.
Pa e motibo aki e dokter a yama polis kende a tuma contacto cu Jeugd en Zeden Politie (JZP) caminda cu un investigaciona a cuminsa tuma luga inmediatamente. Esaki a conduci na detencion di e mama y padrastro diabierna anochi despues cu e mucha a fayece.
Actualmente relaciona cu e mesun caso aki tin un mucha perdi Roshandrick “eugene” Frans di 3 aña. Aworaki ta bay over cu permiso di Conseho di Ministro, pa start un “Buskeda Nacional” y pidi asistencia di Marina Real den e buskeda. Ta bay pidi expertonan di Hulanda pa bin duna un man, y por spera nan aki den proximo dianan.
Por yama Tipline di polis 111-41 den caso cu tin cualkier informacion den e caso aki y bo ta garantisa di keda anonimo.
DIARIO tin di raporta cu ya caba, algun ciudadano di bon curazon a cuminza ta colecta placa pa yuda Rishandro haya un entiero cu e merece. Na e.o. Bestial Pet House na Shaba mes tin un box poni, y ya caba cantidad di hende a pasa pone placa aden. E ta keda net pazuid di NAPA Auto Parts.

robotstxt: allowed

filter: keep


text:
Na Candeis Mini Market a dispidi 2017 cu su clientenan y amigonan. Tabata tin hopi coi come y coi bebe y tabata tin gaita pa deleita tur presente. Unda cu tur presente a pasa un rato agradabel hunto.Read More »
Latest News
Mente Sano Racing Team celebrando 25 aña den Drag racing
ORANJESTAD (AAN)— Durante un anochi hopi ameno, e team di Mente sano racing Team, a bini hunto, pa asina celebra grandemente e logro di 25 aña den e deporte di Drag racing y ainda falta. Mente sano Racing Team, a wordo funda na 1992 pa e muy popular Charles Tromp, cu unda bo tabata bira ariba un pista di Drag, ...Read More »
Mente Sano Racing Team celebrando 25 aña den Drag racing
ORANJESTAD (AAN)— Durante un anochi hopi ameno, e team di Mente sano racing Team, a bini hunto, pa asina celebra grandemente e logro di 25 aña den e deporte di Drag racing y ainda falta. Mente sano Racing Team, a wordo funda na 1992 pa e muy popular Charles Tromp, cu unda bo tabata bira ariba un pista di Drag, ...Read More »
Mente Sano Racing Team celebrando 25 aña den Drag racing
ORANJESTAD (AAN)— Durante un anochi hopi ameno, e team di Mente sano racing Team, a bini hunto, pa asina celebra grandemente e logro di 25 aña den e deporte di Drag racing y ainda falta. Mente sano Racing Team, a wordo funda na 1992 pa e muy popular Charles Tromp, cu unda bo tabata bira ariba un pista di Drag, ...Read More »
Riu Palace Aruba y Riu Palace Antillas a celebra un 2017 fructifero
ORANJESTAD (AAN): Riu Palace Aruba y Riu Palace Antillas a organisa e celebracion di fin di aña cu su empleadonan, unda cu nan a cende e pagara. Gerencia di ambos hotel a cuminsa cu e tradicion di cende pagara 3 aña pasa, unda e empleadonan tabata bini hunto pa bisa aña 2017 ayo. Gerencia y empleadonan a reuni dilanti e ...Read More »
15 aña di prison pa complice di asesinato den Rancho
Un sospechoso a wordo declara liber y otro si a haya castigo ORANJESTAD (AAN): Ayera mainta e dos sospechosonan den e caso di asesinato den Rancho G.E. y e Venezolano N.J. biba na Aruba, a presenta dilanti Hues pa scucha nan sentencia. Ambos sospechoso ta wordo acusa di a mata un homber Colombiano G.N. “El Capitan” riba 24 di April 2016 ...Read More »
E beneficiarionan di SVb Curacao biba na Aruba tambe por defende nan propiedad!
Comentario: Pa Mercedes Monge Na nos redaccion a drenta algun comentario di beneficiarionan di AOV cu ta ricibi un parti di nan pension for di SVb Curacao, y mi tin entendi cu cerca director di SVb tambe, a drenta varios reaccion di pensionadonan concerni, cu a lesa su entrevista cu Matutino DIARIO unda Ir. Jacobs ta splica kico ta para ...Read More »
2017 tabata aña di eleccion y esey a afecta comercio na Aruba
ORANJESTAD (AAN): Michelle de Groot a repasa aña 2017, cual a cuminsa un poco slow pa nan y pa Aruba en general. Sra. de Groot ta elabora ariba esaki. Aña 2017 tabata aña di eleccion, y door di esaki hopi cos a para y door di esaki no por logra mucho den un aña asina. A pesar cu eleccion tabata ...Read More »
Ennia a regala prome baby di aña Dwayne Aiden Anderson Woods un Baby Box
ORANJESTAD (AAN): Dia prome di januari 2018, Zulaika Briezen, representante di Mercadeo, a entrega un Baby Box di ENNIA na e orguyoso mama di e prome baby di aña na Aruba. E bunita Baby Box di ENNIA ta contene productonan preventivo, di cuido personal y tambe otro productonan di baby. Dwayne Aiden Anderson Woods a nace dia 01 Januari 2018 ...Read More »


text:
Na ocasion di celebaracion di Dia di Himno y Bandera, UPP kier a para keto un rato riba kico realmente mester ta nificacion di e dia aki.
Pa cuminsa UPP ta kere cu riba e dia aki nos mester celebra nos simbolonan di identidad cu ta supose di unifica e pueblo aki y laga e pueblo aki sinti orguyoso.
Pero e mester ta tambe un dia di refleccion, riba henter e proceso di e lucha cu a tuma lugar te cu 1985 pa por yega na nos Status Aparte.
E mester ta un dia di refleccion riba kico nos a haci cu e Status Aparte, e autonomia, cu bou guia di nos incansabel y inmortal lider Betico Croes den feliz memoria a wordo logra.
31 Aña despues nos mester pone den balansa e resultado di e anhelo di nos grandi y antepasadonan pa ta baas di nos mes cas.
UPP ta kere cu e saldo di esaki no ta alentador. Un debe astronomico cu n’e momentonan aki ta yega 90% di nos GDP, esta di mas di 5 biyon florin.
Proyectonan PPP cu a wordo benta pa futuro y cu otro aña e pueblo aki tin cu cuminsa paga y cu lo monta mas di 8 biyon al final, surpasando asina mas di 120% di debe di GDP.
Nificando cu nos tin cu paga mas cu loke nos ta gana como pais.
E saldo ta bisa nos tambe cu Aruba su capacidad di carga ya a wordo surpasa, tanto pa loke t’e cantidad di hende legal y ilegal cu ta biba aki na Aruba.
E construccion for di control cu ta poniendo un presion enorme riba nos flora y fauna, nos madre naturaleza.
E saldo ta bisa nos mas aleu cu tin un deficiencia den nos sistema Parlamentario, pa por a controla un gobernacion cu a bay for di sla.
Metemento di Hulanda por medio di un KB y varios protocol, cu despues a bay den un supuesto entrega di nos autonomia den forma “boluntario” dor di Parlamento y Gobierno na Hulanda, esta CAft.
Perdemento di respet di parti di Hulanda ora di nombra un Gobernador pa Aruba, dor cu nos mes no a cumpli cu palabracionnan.
E pensamento di un “toezicht” permanente riba finanza publico y kizas hasta riba nos husticia.
Esaki t’e balanza cu nos tin di reflecciona riba dje.
Un falta di atencion completo riba tereno di salubridad, enseñanza, seguridad, cultura, etc.
Di e forma aki pecando contra nos constitucion, unda cu un Gobierno ta obliga pa garantisa e derechonan basico di pueblo aki.
Considerando tur esaki y e hecho cu e aña aki nos ta recorda 40 aña di referendum riba 25 di maart y e accionnan di Augustus Scur na augustus, nos mester refleha riba e lucha y alabez puntra nos mes si nos kier sigui den e rumbo aki despues di september 2017.
Nos por mira con awe ta bay tin un show atrobe pa loke ta sendemento di bela na Plaza 18 di Maart, pa loke t’e firmantenan. Pero loke no ta wordo bisa con e firmantenan aki a wordo traiciona den e lucha aki, djis pa puesto di Minister na 1948.
Nos ta lamenta, cu un instrumento asina importante, manera un referendum, cu a produci un cifra di mas di 80% cu a scoge pa libertad, ningun momento y ningun caminda ta haya e reconocimento aki.
Aña 1977 sigur tabata un aña crucial den historia politico di e pueblo di Aruba. No unicamente a expresa su mes den un referendum pa su libertad, sino a subi caya na augustus 1977, pa pone Hulanda realisa cu Aruba tabata serio den su anhelo.
Aruba a haya oido ora na september Conseho Insular di Aruba, hunto cu gremionan, a wordo ricibi na Den Haag.
Y di e momento ey e bala a cuminsa lora cu a bin un cantidad di comision na nivel di Reino y na nivel Antiyano, sin lubida esnan local, bou di un R.C.O.A. (Raadscommissie Onafhankelijkheid Aruba).
UPP ta kere cu dia di Himno y Bandera no solamente ta un dia di celebracion acompaña cu hopi fiesta, pero UPP ta kere tambe cu nos pueblo mester reflecciona riba e dia aki tambe, ya cu Aruba NO TA DI HUBILO na e momentonan aki.
Tin un lucha nobo andando na unda cu nos prioridadnan mester ta pa duna espacio na bon gobernacion, basa riba e concepto di “Good Governance” y tambe Formacion y Educacion di nos hendenan p’asina crea ciudadanonan critico, pero na unda e ciudadanonan aki ta dedica esaki na nan pais, yena cu un sentimento di patriotismo fuerte, basa riba e concepto di “Good Citizenship”y Seguridad pa nos pueblo, na unda cada un di nos por sinti nos mes feliz atrobe, tanto den aspecto personal y laboral.
Aruba pabien cu nos Dia Nacional di Himno y Bandera y ban reflecciona riba 2017 riba e rumbo di e pais aki!


text:
Dia 8 di april a tuma luga Aruba’s International Speech and Table Topics Contest 2017.
Tres di e 5 Toastmaster Clubnan a manda un of dos candidato como participante.
Organisadornan (Chair) di e evento e aña aki tabata TM Julisa Jones, Presidente di Aruba Toastmasters Club (ATC) y Dorshon Salmon, Presidente di University of Aruba Toastmasters Club (UATC). E MC di e evento tabata den man di TM Raffy Kock.
Ganadora di e Speech Contest 2017 a sali TM Clementia Eugene. Docente di Social Studies na Universidad di Aruba y miembro UATC. E titulo di su speech ta: “The Improbable Journey of Daddy’s Little Girl.” TM Eugene a logra prolonga e titulo pa UATC, cu a gana e competencia na Aruba aña pasa tambe.
Ganadora di e segmento di Table Topics contest a sali TM Mireille Sint Jago. Docente di Chimica na Colegio San Augustin San Nicolas y Colegio San Antonio na Santa Cruz.
Mireille Sint Jago ta un Toastmaster cu a logra habri dos club nobo den menos cu un aña.
El a tuma e iniciativo y a logra habri Gilberto Francois ‘Betico’ Croes Toastmasters Club (BCTC) na 25 di januari 2017 y el a inicia y funda UATC na 11 di februari 2016.
TM Sint Jago ta Presidente di BCTC y hunto cu TM Eugene e lo representa Aruba durante e International Speech and Table Topics Contest na Barbados di Districto 81.
Aña pasa Aruba a ser representa pa TM Mireille Sint Jago den e Speech y Table Topics Contest na Jamaica como first runner up den speech contest hunto cu TM Olivia Groeneveldt cu a gana Table Topics. E aña aki TM Groeneveldt a sali first runner up pa tur dos categoria pa su club ATC.
Pa mas informacion y sponsoring di e gastonan di e dos representantenan di Aruba na Barbados por tuma contact cu TM Mireille Sint Jago na 6900099.


text:
Diamars dia 5 december ultimo a tuma lugar e participacion di e tres alumnonan cu lo bay representa Colegio Arubano na e di seis Singapore International Mathematics Challenge of manera e ta wordo jama SIMC. Esaki ta un competencia mundialmente reconoci na unda e miho scolnan secundario di mundo ta participa.
Esaki ta e di di tres biaha cu Colegio Arubano ta wordo invita. Na anja 2016 ta e promer anja cu Colegio a participa.
E tres alumnonan di VWO-5 cu ta bay representa Colegio Arubano ta:
▪ Jim Wijngaarde, un mucha homber hopi inteligente cu ta hanja ambos Wiskunde-B y Wiskunde-D. Jim ta hopi motiva pa bay.
▪ Jamin Xie, un joven intellignte, cu tambe tin Wiskunde-B y D y tambe ta hopi motiva pa bay competi.
▪ Marlon Ng cu ta un joven hopi intelligente y serio y ta determina pa haci un bon papel na Singapore.
Pa hasi e viahe aki possibel, Colegio kier hasi un llamada na nos commercio, banconan I pueblo en general di Aruba pa juda cu e parti financiero.
Cu ayudo di comercio/banco Colegio Arubano lo participa cu un team hopi duro na anja 2018.
Si tin cualkier pregunta por contact sr. R. Quant na Colegio Arubano. Tel. 5822005.


text:
Dia 27 di october ultimo, a introduci e Parlamento nobo pa Aruba, e constelacion cu pueblo a vota pe, pues 9 asiento pa AVP, 9 asiento pa MEP, 2 asiento pa POR y 1 asiento pa RED. Parlamentarionan a huramenta y awor lo representa e pueblo cu a eligi nan.
“Ami tin e honor grandi pa sirbi mi pueblo den e funcion aki, despues di a sirbi den otro funcion y sector di nos pais. Ora mi analisa e resultado general di eleccion, mi ta pensa cu por saca hopi conclusion. Un conclusion cu ami sigur ta spera cu nos tur lo nota ta cu un parti di nos pueblo ya a cansa cu e politica di ataca otro, e politica di tira lodo riba otro, di lansa mentira y tur sorto di informacion infunda riba otro pa purba score algun punto politico.
T’e mesun politica di humiya bo contrincante pa haya mas aprecio cerca cierto hende”, asina Parlamentario pa fraccion di AVP den Parlamento, Robert Candelaria, a duna di conoce durante su prome discurso den e organo mas halto di nos pais.
El a sigui bisa cu e parti aki di pueblo, na su humilde opinion, ta un parti creciendo. “Pueblo kier un politica na unda nos ta no solamente papia, pero nos ta papia berdad y nos palabranan ta wordo acompaña pa accion concreto na beneficio di nos pais.
No solamente e ta importante pa nos na Parlamento di Aruba cuminsa brinda nos pais un politica mas na nivel y cu merece respet di nos pueblo, pero pafo di nos frontera e ta mes of tin ora hasta mas importante.
Mi a nota den política di Aruba cu hopi biaha ta referi na Hulanda, manera e ta un tata den reino cu nos mester tin miedo di dje.
Esey lamentablemente den pasado a mustra di tabata necesario, pero e culpa no ta cerca Hulanda so, pero cerca nos mes tambe.
Ora bo tin rumannan ta pleita y ta tira lodo riba otro, ta comosifuera nos ta pidiendo pa un tercer partido interveni y tuma e rol pa di nos educador. Nos mester realisa cu nos mes por resolve nos asuntonan cu otro, pero na un manera cu ta digno di respet”.
Durante e discurso elocuente di Robert Candelaria, el a subraya e hecho cu: “Nos politica mester madura. Nos semper lo tin diferencia di opinion den nos politica y esey ta sano y bon p’e pais. Loke no ta bon pa pais ta un actitud destructivo contra otro”.
Ta nota awor partidonan cu ta trata na forma un coalicion cu otro, siendo cu te cu recientemente miembronan di e partidonan aki a rebaha otro formalmente, acusa otro di hopi cos y atrobe hinca un tercer partido aden cu ta Ministerio Publico pa algo cu mester deal politicamente cune.
Awor e partidonan aki ta haya nan den un situacion cu mester guli tur esaki pa drenta un matrimonio cu otro cu un “exit strategy” mas fuerte y mas escencial cu e plan pa goberna mes. Tur esaki nos por evita ora nos trata otro cu respet, debati riba contenido y no bati e persona su caracter.
“Aruba a caba di cera conoci cu su Parlamento number 10, desde nos ta un pais autonomo den Reino. Mi ta haci un apelacion na tur pa nos cuminsa gana e respet bek di nos pueblo y mustra con un parlamento madura ta representa su pueblo.
Laga nos trata na score un 10 of sikiera yega mas cerca di e 10 pa nos pueblo. Nos lo mester ta critico, debati fuerte, pero semper cu respet pa otro y pa nos pueblo y ora nos sali di nos pais pa representa Aruba, nos ta un bloke fuerte”, asina Parlamentario Robert Candelaria a termina bisando durante su disertacion den Parlamento.


text:
Dios di amor y bondad, na inicio di un dia nobo mi kier reconoce cu Abo ta mi Tata y cu ta Abo ta duna nos e bida y bida na abundancia. Abo ta nos fortaleza y nos baranca firme.Yuda nos keda fiel na Bo mandamentonan. Yuda nos stima Bo cada dia mas y stima nos prohimo tambe.Aumenta nos fe pa nos por busca Bo presencia tur momento.E discipelnan den e Evangelio no por a libera e homber pa nan poco fe.( Mat.17,14-20) Yuda nos cu pa medio di orashon nos busca Bo mas y cu nos por sinti Bo presencia den Santa Eucaristia. Cu nos por stima Bo den sirbishi di nos rumannan y cu nos por anuncia Bo grandeza den nos comunidad.Amen
Sent from my iPhone


text:
Amerijet Aruba ta celebra 20 aña di existencia durante luna di juli. Mirando cu e gran logro aki ta danki n’e sosten y apoyo di e clientela di Aruba, Amerijet kier celebra esaki cu nos comunidad.
Durante henter luna di juli, pueblo di Aruba lo por conta cu diferente momento na unda Amerijet lo duna bek un gesto na comunidad y na su clientenan.
Lo tin un siman di promocion pa clientenan, tambe lo duna diferente regalo n’esnan cu haci uso di servicionan di Amerijet durante luna y algun instancia importante den nos comunidad lo por conta cu sosten di Amerijet na momento di donacionnan special.
Di e forma aki Amerijet Aruba kier yama danki na pueblo di Aruba p’e apoyo di 20 aña!
Amerijet Aruba ta un compania di carga y descarga avion cu a sa di brinda e pueblo di Aruba un excelente servicio di carga puntual y confiabel.
Amerijet ta invita un y tur pa keda pendiente pa mas informacion y promocion durante luna pa hunto nos celebra e gran logro aki! Danki Aruba!


text:
Ling and Sons IGA Supercenter tin su grandioso Black and White Christmas Food Show, diabierna 15 di december, di 6’or di atardi te cu 9’or di anochi, na unda e supermercado ta invita henter comunidad di Aruba pa bin Shop y pasa un experiencia unico.
Santa Claus tambe lo hasi un bishita special y lo tin live gaita ta toca: Los Paranderos.
Den henter e supermercado lo bay tin ‘tasting’ di su productonan di pasco manera fruit y cheese platters, sausages na carniceria, ham di pasco, bolonan di pasco y sin lubida e variedad grandi di bebida cu e supermercado tin di ofrece pa e dianan di fiesta.
Tur e specialidadnan presenta durante e Food Show ta forma tambe parti di e Holiday Specials di Ling and Sons.
Pa por mira tur e holiday specials bishita e Facebook Page di Ling & Sons.
Tur cliente cu cumpra 200 florin of mas durante e Black and White Food Show, por ‘Spin The Wheel’ y participa pa gana premio durante e anochi aki.
Y no lubida cu Ling & Sons ta regalando un auto Ford Figo nobo fin di aña. Pa participa simplemente shop y ricibi ticket pa participa cu cada compra di 50 florin of mas.
Mas bo shop, mas chens bo tin di gana.
Presente durante e anochi tambe lo ta e Pantene Hairstudio na unda cu un y tur por ricibi un ‘Free Makeover’ cumprando dos producto di hair styling di Pantene.
Bo no a hasi bo holiday shopping ainda? No perde e oportunidad di cumpra tur loke bo mester pa disfruta di e dianan di fiesta y pasa Ling & Sons pa hasi bo holiday shopping.
Bin pasa un rato super agradabel, yen di ambiente durante e Black & White Food Show di Ling & Sons.
Pa mas informacion bishita www.lingandsons.com of www.facebook.com/lingandsons


text: Recientemente Contraloria General (Algemene Rekenkamer) a ricibi bishita di e presidente nobo di Parlamento, mr. Juan Thijsen, y griffier di Parlamento, mr. drs. Herman Hek. Durante di e bishita a delibera riba e ultimo desaroyonan di e gobernacion di Pais Aruba, e trabaonan pendiente cu mester realisa den corto y mediano plaso, como tambe e pasonan necesario pa fortifica e bon relacion entre Parlamento y Contraloria General. Contraloria General ta e organo cu ta sostene Parlamento den su tarea di controla gobierno. E instituto aki ta haya cu ta importante pa tin un bon comunicacion entre e dos instancianan, pa asina por mehora y cada bes duna un miho sosten na Parlamento den su tarea constitucional.


text:
Dadelstraat – Diabierna anochi den careda di 9’or, patruya di Playa a bay un adres den Dadelstraat, caminda un homber lo a menasa un muhe cu cuchiu.
Polis a yega na e adres y baha bay paden, unda e problema ta.
Segun nos a compronde e homber lo a menasa su pareha di mate, paso e dama lo no por biba mas cune y kier bay cu e yiu. Lo no ta prome biaha cu e homber aki ta haci problema y probablemente maltrata e muhe.
Despues di basta papia y mirando cu e homber ta agresivo, agentenan a dicidi di detene e homber pa evita un drama.


text:
“Cu hopi satisfacion mi a wordo notifica pa Ministerio Publico cu afpakteam, como tambe Cuerpo Policial, a logra desmantela un banda di contrabando di gasolin for di Venezuela,” minister Arends a informa. Nos por corda algun luna atras e titular di Asuntonan Economico a encabeza un grupo di enfoke unda diferente instancia a participa pa frena e contrabando di gasolin cu ta bin di Venezuela y ta wordo importa y rebendi aki na Aruba di manera ilegal. Como cu e comercialisacion clandestino ta consisti di un acumulacion di delitonan a envolvi tambe Ministerio Publico y Cuerpo Policial. Prohibicion importacion di gasolin procedente di Venezuela tabata e prome di e decisionnan concreto pa loke ta trata combatimento di e comercialisacion clandestino aki.
Esnan cu ta participa den e actividadnan ilicito aki no ta paga accijnzen, no ta cumpli cu regulacionan di DTI, no ta umpli cu leynan di vestigingsvergunning, no ta paga belasting, no ta cumpli cu e rekisitonan di brandweer. Contrabando di gasolin no solamente ta contribui na competencia inhusto, pero e ta forma un peliger enorme pa trahadornan di waf, pa esnan cu ta riba caminda, como tambe pa e habitantenan den e area unda e actividadnan aki ta tuma lugar. “Como Minister di Asuntonan Economico mi a alerta e instancianan concerni pa hasi esaki. P’esey amplia e grupo di enfoke cu participacion di Ministerio Publico y Cuerpo Policial pa asina por entama e pasonan hudicial necesario y penalisa e delitonan cometi,” Minister Arends a splika.
“Despues di a formalisa e prohibicion di gasoline di Venezuela, Ministerio Publico tabata na turno despues y hunto cu Cuerpo Policial a tuma e accion necesario,” minister Arends a sigui bisa. “Mi kier a gradici e instancianan hudicial concerni, especialmente Ministerio Publico, afpakteam y Cuerpo Policial pa nan diligencia y determinacion den combatimento di actividanan ilicito”Minister a haci un bes mas un yamada na comunidad pa no participa den e practicanan aki. No solamente bo ta pone bo bida na peliger, pero tambe di otronan.


text:
Señor nos Dios awe nos ta desea di acerca nos den Bo presencia Bibo pa pidi Bo pa regala nos e humildad di scucha semper y cu Bo Palabra ta e caminda sigur di salbacion. Hesus awe nos ta observa cu den e Evangelio Bo ta sali reparti e simia di Bo Palabra cu un gran amor siñando nos di un manera senciyo con Bo estilo ta. Hesus ta yega cerca nos pa mustra nos e diferente formanan cu su Palabra por influencia den nos curazon di acuerdo cu nos disponibilidad. Tin caminda cu nos ta encontra piedra, sumpiña cu ta e preocupacionnan, pasionnan y dificultadnan cu ta stroba e simia di e Palabra drenta nos curazon ( Luc. 8,4-15) Awe Iglesia ta recorda e memoria di San Pio di Pietrelcina un sacerdote italiano cu di mucha a sinti e vocacion profundo pa bira religioso. E tawata tin e don di por mira den curazon di hende nan picanan y pesey hopi hende tawata bin confesa cerca dje. E la haya e stigmata cu Hesus tawata tin. Señor laga cu ehempel di San Pio por duna e hobennan animo pa por haya un vocacion profundo pa bira sacerdote. Amen.
Orashon di dia 23 september 2017
Posted in Orashon di Dia


text:
CAPITULO 28
“Abo So Ta Leal”
1, 2. Dicon nos por bisa cu Rei David tawata sa bon kico kiermen deslealtad?
REI DAVID tawata sa bon kico kiermen deslealtad. Na un dado momento su reinado turbulento tawata manera den un neishi di intriga. Asta su propio paisanonan tawata traha complot contra dje. De echo, algun di esnan cu a traiciona David tawata hende cu lo mester tawata su compañeronan di mas intimo. Tuma por ehempel Mical, e prome casa di David. Na cuminsamento e tawata “enamora di David”, y sin duda el a apoya David cu su responsabilidadnan di Rei. Pero despues el a cuminsa “despreci’e den su curason.” Asta el a considera David “manera un di e hombernan cabes bashi.”—1 Samuel 18:20; 2 Samuel 6:16, 20, NW.
2 Otro ehempel ta David su consehero personal, Ahitofel. E tawata un homber respeta. Ora e duna conseho, hende tawata considera nan mescos cu declaracion direct di Yehova. (2 Samuel 16:23) Pero cu tempo e homber di confiansa aki a bira un traido, y a uni cu un rebelion organisa pa tumba David. Anto ta ken a instiga e conspiracion ei? Absalon, David su propio yiu! E oportunista traido ei “a horta curason di e hombernan di Israel” y a lanta como un Rei rival. E rebelion di Absalon a haya asina tanto forsa cu Rei David a hay’e forsa di hui pa su bida.—2 Samuel 15:1-6, 12-17.
3. Ki confiansa David tawatin?
3 No tawatin ningun hende cu a keda leal na David? Den tur su adversidadnan, David tawata sa cu tawatin un persona cu si ta leal. Ken? Ken mas sino Yehova Dios. David a bisa tocante Yehova: “Na e hende misericordioso [“leal”, NW] bo ta mustra bo mes misericordioso [“leal”, NW].” (2 Samuel 22:26) Kico ta lealtad, y con Yehova ta duna nos e ehempel mas eleva di e cualidad aki?
Kico Ta Lealtad?
4, 5. (a) Kico ta “lealtad”? (b) Ki diferencia tin entre lealtad y fieldad?
4 Caminda e Scritura Hebreo ta uza e palabra “lealtad”, e kiermen un bondad cu bo ta keda mustra na algo te ora cu e proposito p’e bira realidad. E ta encera mas cu fieldad. Un persona por ta fiel simplemente debi na un sentido di responsabilidad. Na contraste, ta amor ta produci lealtad. Ademas, por uza e palabra “fiel” pa describi cierto obhetonan sin bida tambe. Por ehempel, e salmista a bisa cu luna ta ‘un testigo fiel na shelo’, door cu e ta aparece regularmente den anochi. (Salmo 89:37) Pero bo no por bisa cu luna ta leal. Dicon no? Debi cu lealtad ta un muestra di amor, y un obheto sin bida no por mustra amor.
Bijbel ta yama luna un testigo fiel, pero ta criaturanan inteligente so por refleha Yehova su lealtad
5 Den e sentido cu Bijbel ta uz’e, lealtad ta un cualidad mara na un sintimento di cariño profundo. Caminda lealtad ta ser mustra, bo sa tambe cu ta existi un relacion entre dos persona; esun cu ta mustra lealtad y esun na ken lealtad ta ser mustra. Y e tipo di lealtad ei no ta varia. E no ta manera ola di lama cu biento ta benta p’aki y p’aya. Al contrario, lealtad of amor leal ta fuerte y stabil, y e por vence e obstaculonan di mas dificil.
6. (a) Con scars lealtad ta den hende, y con Bijbel ta indica esaki? (b) Cua ta e miho manera pa nos siña kico lealtad ta encera, y dicon?
6 Ta berdad cu awendia e tipo di lealtad ei ta scars. Demasiado biaha compañeronan intimo ta “dispuesto pa kibra otro na pida-pida.” Cada bes nos ta tende di mas hende cu ta bandona nan casa. (Proverbionan 18:24, NW; Malakias 2:14-16) Actonan di traicion ta asina comun cu nos por haya nos mes ta ripiti e palabranan di profeta Mikeas: “E persona fiel [“leal”, NW] a perece for di e tera.” (Mikeas 7:2) Apesar cu hopi bes hende ta keda sin mustra bondad amoroso, lealtad ta un caracteristica tipico di Yehova. De echo, e miho manera pa nos siña kico exactamente lealtad ta encera, ta door di studia con Yehova ta expresa e gran faseta aki di su amor.
Yehova Su Lealtad Incomparabel
7, 8. Den ki sentido nos por bisa cu ta Yehova so ta leal?
7 Tocante Yehova Bijbel ta bisa: “Abo so ta leal.” (Revelacion 15:4, NW) Pero, con por ta? Acaso hende y angel no a yega di demostra lealtad remarcabel? (Job 1:1; Revelacion 4:8) Y kico di Hesucristo? Acaso e no ta e “leal” principal di Dios? (Salmo 16:10, NW) Pues, dicon anto Bijbel ta bisa cu ta Yehova so ta leal?
8 Na prome luga, tene na mente cu lealtad ta un faseta di amor. Ya cu “Dios ta amor”, siendo e personificacion mes di e cualidad aki, ta ken otro por demostra lealtad na un manera mas completo cu Yehova? (1 Huan 4:8) Ta berdad cu angel y hende por refleha Dios su cualidadnan, pero ta Yehova su lealtad so no tin comparacion. Como e “Anciano di Dianan”, e ta esun cu a demostra bondad amoroso pa mas tanto tempo cu tur criatura den shelo of riba tera. (Daniel 7:9) Pesei, ta Yehova ta e esencia mes di lealtad. E ta demostra e cualidad aki na un manera cu ningun criatura no por iguala. Ban wak algun ehempel.
9. Den ki sentido Yehova ta leal “den tur su obranan”?
9 Yehova ta leal “den tur su obranan.” (Salmo 145:17) Con asina? Salmo 136 ta duna e contesta. E ta menciona varios di e biahanan cu Yehova a actua pa salba su pueblo, incluso e biaha cu el a libra nan na un manera dramatico door di laga nan pasa door di Lama Cora. Ta interesante pa nota cu cada versiculo di e salmo aki ta caba cu e expresion: “Pasobra su misericordia [of, lealtad] ta pa semper.” E salmo aki ta inclui den e cuadro Pregunta pa Medita Ariba na pagina 289. Bo no por lesa e versiculonan aki sin keda impresiona door di e cantidad di maneranan cu Yehova a mustra bondad amoroso na su pueblo. Si, Yehova ta mustra lealtad na su sirbidonan fiel door di tende nan sclamacionnan pa ausilio y door di tuma accion na e momento indica. (Salmo 34:6) Tanten cu su sirbidonan keda leal na dje, Yehova su amor leal pa nan no ta faya.
10. Con Yehova ta mustra su lealtad den loke ta toca su normanan?
10 Ademas, Yehova ta demostra lealtad na su sirbidonan door di keda fiel na su normanan. E no ta manera cierto hendenan cu ta laga capricho momentaneo y sentimentalismo controla nan. Yehova no ta varia den su punto di bista tocante loke ta bon y loke ta malo. Atrabes di tur milenio, su punto di bista tocante por ehempel spiritismo, idolatria y asesinato no a cambia. Pa medio di su profeta Isaias el a declara: “Te na boso biehes ami lo ta mescos.” (Isaias 46:4) Pesei, nos por confia cu si nos sigui e guia moral splica claramente den e Palabra di Dios, nos lo saca beneficio sigur.—Isaias 48:17-19.
11. Duna algun ehempel cu ta mustra cu Yehova ta fiel na su promesanan.
11 Tambe Yehova ta mustra lealtad door di keda fiel na su promesanan. Ora e predeci algo, esei ta sosode tambe. Pesei Yehova a bisa: “Mi palabra cu ta sali for di mi boca . . . lo no bolbe bashi serca mi, sin cumpli cu loke mi ta desea, y sin alcansa e proposito cu cual mi a mand’e.” (Isaias 55:11) Door di keda fiel na su promesanan, Yehova ta mustra lealtad na su pueblo. E no ta laga nan keda anhela algo cu e no tin intencion di laga sosode. Yehova su reputacion ta asina impecabel den e aspecto aki cu su sirbido Hosue por a bisa: “Ni un di e bon promesanan cu SEÑOR a haci na e cas di Israel no a faya; tur a keda cumpli.” (Hosue 21:45) Pesei, nos por tin confiansa cu nunca nos lo no keda desapunta debi cu Yehova a keda sin cumpli cu un di su promesanan.—Isaias 49:23; Romanonan 5:5.
12, 13. Den ki sentidonan e bondad amoroso di Yehova ta “pa semper”?
12 Manera nos a bisa caba, Bijbel ta mustra nos cu Yehova su bondad amoroso ta “pa semper.” (Salmo 136:1) Dicon nos por bisa asina? Pa cuminsa, ora Yehova pordona un pica, e ta pordon’e pa semper. Manera a bin dilanti na Capitulo 26, Yehova no ta bai bek riba fayonan cu un hende a comete den pasado si el a pordona e picanan ei caba. Debi cu nos “tur a peca y ta falta e gloria di Dios”, nos tur mester ta gradicido cu Yehova su bondad amoroso ta pa semper.—Romanonan 3:23.
13 Pero Yehova su bondad amoroso ta pa semper den un otro sentido tambe. Su palabra ta bisa cu e hende husto “lo ta manera un palo, planta canto di coridanan di awa, cu ta duna su fruta na su tempo, y su blachi no ta marchita; y tur loke cu e haci ta prospera.” (Salmo 1:3) Imagina bo un palo grandi cu su blachinan no ta seca nunca! Mescos asina, si di berdad nos tin delicia den e Palabra di Dios, nos bida lo ta largo, pacifico y fructifero. E bendicionnan cu Yehova ta drama lealmente riba su sirbidonan fiel ta eterno. Si, den e husto mundo nobo cu Yehova lo trece, humanidad obediente lo experimenta su bondad amoroso pa semper.—Revelacion 21:3, 4.
‘Yehova No Ta Bandona Esnan Leal na Dje’
14. Con Yehova ta mustra cu e ta aprecia cu su sirbidonan ta leal na dje?
14 Bes tras bes Yehova a yega di demostra cu e ta leal. Debi cu Yehova ta perfectamente consistente, e lealtad cu e ta mustra na su sirbidonan fiel tampoco no ta cambia. Un salmista a skirbi: “Mi tawata jong, y awor mi ta bieu; ma nunca mi no a mira e husto desampara, ni su desendientenan ta pidi pan. Pasobra SEÑOR ta stima husticia y no ta bandona su santonan [“esnan leal na dje”, NW].” (Salmo 37:25, 28) Ta berdad cu Yehova ta nos Creador y e merece pa nos ador’e. (Revelacion 4:11) Pero toch, debi cu Yehova ta leal, e ta aprecia ora nos actua cu fieldad na dje.—Malakias 3:16, 17.
15. Splica con e manera cu Yehova a trata cu Israel ta hala atencion na su lealtad.
15 Den Yehova su bondad amoroso e ta cla pa yuda hende bes tras bes ora nan ta pasa den dificultad. Un salmista ta bisa nos cu “e ta preserva alma di su santonan; e ta libra nan for di man di e malbado.” (Salmo 97:10) Tuma por ehempel e manera cu el a trata cu e nacion di Israel. Despues cu el a libra nan door di laga nan pasa milagrosamente door di Lama Cora, e Israelitanan a canta y proclama tocante Yehova: “Den bo misericordia [of, lealtad] bo a guia e pueblo cu bo a redimi.” (Exodo 15:13) Sin duda, e liberacion na Lama Cora tawata un expresion di amor leal di Yehova su parti. Pesei Moises a bisa e Israelitanan: “SEÑOR no a stima boso ni scohe boso . . . pasobra boso tawata mas hopi cu cualkier otro pueblo, pasobra boso tawata esun di mas poco di tur pueblo, ma pasobra SEÑOR tawata stima boso y a warda e huramento cu el a hura na boso tatanan, pesei SEÑOR a saca boso pa medio di un man poderoso y a redimi boso for di e cas di sclabitud, for di man di Farao, rei di Egipto.”—Deuteronomio 7:7, 8.
16, 17. (a) Ki gran falta di aprecio e Israelitanan a mustra, y sinembargo con Yehova a trata nan cu compasion? (b) Con mayoria Israelita a mustra cu “no tawatin remedi mas” pa nan, y ki spiertamento e ehempel ei ta duna nos?
16 Ta berdad si cu como nacion e Israelitanan no a mustra aprecio pa e bondad amoroso di Yehova, pasobra despues cu el a libra nan “toch nan a sigui haci pica contra dje door di rebeldia contra e Haltisimo den desierto.” (Salmo 78:17) Atrabes di siglonan, bes tras bes nan a rebela. Nan tawata bandona Yehova pa sigui tras di diosnan falso y practicanan pagano cu no a haci nada otro pa nan sino degrada nan. Toch, ainda Yehova no a kibra su pacto. En bes di esei Yehova a suplica nan asta mas via profeta Yeremias, bisando: “Bolbe, Israel infiel . . . Lo mi no mira riba bo cu rabia, pasobra mi ta misericordioso [“leal”, NW].” (Yeremias 3:12) Pero manera Capitulo 25 ta mustra, esaki no a conmove mayoria Israelita. De echo, “continuamente nan tawata haci bofon di e mensaheronan di Dios, y tawata desprecia su palabranan y haci bofon di su profetanan.” Cu ki resultado? Finalmente, “e furia di SEÑOR a lanta contra su pueblo, te ora cu no tawatin remedi mas.”—2 Cronicanan 36:15, 16.
17 Kico esei ta siña nos? Cu maske Yehova ta leal, e no ta ciego ni bo no por tum’e haci kens. Ta berdad cu Yehova ta “yen di bondad inmereci”, y cu e ta masha contento di por mustra misericordia ora tin base pa e haci esei. Pero, kico ta pasa si un malechor ta duna evidencia di ta un malbado incorigibel? Den tal caso Yehova ta pega na su normanan husto y ta dicta sentencia contra un hende asina. Ta manera Dios a bisa Moises: “Di ningun manera [Yehova] lo no laga di castiga e culpabel.”—Exodo 34:6, 7.
18, 19. (a) Con, riba su mes caba, e echo cu Yehova ta castiga malbadonan ta un acto di lealtad? (b) Di ki manera Yehova ta bai demostra su lealtad na su sirbidonan cu a ser persigui te na morto?
18 Riba su mes caba, e echo cu Dios ta castiga malbadonan ta un acto di lealtad. Con asina? Nos por haya un indicacion di esaki den e buki di Revelacion, caminda Yehova ta duna shete angel e siguiente ordo: “Bai y basha e shete conchinan di e furia di Dios riba tera.” Ora e di tres angel ta basha su conchi “den e riunan y e fuentenan di awa”, esakinan ta bira sanger. E ora ei e angel ta bisa Yehova: “Husto bo ta, o Señor, kende ta y kende tawata, o abo, Esun cu ta [“leal”, NW], pasobra bo a husga e cosnan aki; pasobra nan a drama e sanger di e santonan y e profetanan, y bo a duna nan sanger pa bebe. Nan ta merece esaki.”—Revelacion 16:1-6.
Yehova lo corda lealmente riba esnan cu a keda leal te na morto, y e lo resusita nan
19 Ripara cu e angel, pronunciando e mensahe di huicio ei, ta yama Yehova ‘Esun leal.’ Dicon? Debi cu, door di destrui malbadonan Yehova ta mustra lealtad na su sirbidonan, pasobra malbadonan a yega di persigui hopi di nan te na morto. Den lealtad Yehova ta tene sirbidonan asina bibo den su memoria. E ta anhela di mira e hendenan fiel aki bek, y Bijbel ta confirma cu Dios su proposito ta di recompensa nan cu un resureccion. (Job 14:14, 15) Yehova no ta lubida su sirbidonan leal djis pasobra nan no ta na bida mas. Al contrario, ‘p’e nan tur ta bibo.’ (Lucas 20:37, 38) Yehova su proposito di restaura bida di tur esnan cu ta den su memoria ta un prueba poderoso di su lealtad.
Yehova Su Amor Leal Ta Habri Caminda pa Salbacion
20. Ken ta e “obhetonan di misericordia”, y con Yehova ta mustra lealtad na nan?
20 Atrabes di historia, Yehova a mustra un grado remarcabel di lealtad na hende fiel. De echo, pa miles di aña Yehova a “soporta cu hopi pasenshi e obhetonan di furia, prepara pa destruccion.” Pakico? “Pa e por haci conoci e rikesa di su gloria riba e obhetonan di misericordia, cuanan el a prepara di antemano pa gloria.” (Romanonan 9:22, 23) E “obhetonan di misericordia” aki ta hende cu e actitud corecto, ungi cu spirito santo pa bira coheredero cu Cristo den su Reino. (Mateo 19:28) Door di habri caminda pa e obhetonan di misericordia aki por haya salbacion, Yehova a mustra lealtad na Abraham, pasobra pa medio di un pacto el a primintie: “Den bo desendientenan tur e nacionnan di e tera lo ta bendiciona, pasobra bo a obedece mi bos.”—Genesis 22:18.
21. (a) Con Yehova ta mustra lealtad na e “multitud grandi” cu tin speransa di sali for di e “gran tribulacion”? (b) Kico Yehova su lealtad ta motiva bo pa haci?
21 Yehova ta mustra lealtad na e “multitud grandi” tambe, esta, esnan cu tin speransa di sali for di e “gran tribulacion” y biba pa semper den paradijs riba tera. (Revelacion 7:9, 10, 14) Maske Yehova su sirbidonan ta imperfecto, lealmente e ta duna nan oportunidad di biba pa semper den paradijs riba tera. Di ki manera e ta hacie? Pa medio di e rescate—e prueba di mas grandi di Yehova su lealtad. (Huan 3:16; Romanonan 5:8) Yehova su lealtad ta atrae hende cu ta cana cu hamber pa husticia den nan curason. (Yeremias 31:3) Ora bo pensa riba e lealtad profundo cu Yehova a mustra caba y lo mustra na bo den futuro, bo no ta sinti bo mas serca dje? Ya cu nos tin deseo di hala serca Dios, laga nos reacciona riba su amor door di fortalece nos determinacion di sirbie cu lealtad.


text:
WILLEMSTAD – Ayera mainta, alrededor di 09.22 or, Central di Polis a ricibí notificacion di un accidente di tráfico cu a tuma lugar riba Caminda Rignald Recordino.
E unidad policial cu a yega n’e sitio a nota cu ta trata di un accidente entre un dumptrùck y tres auto.
For di un investigacion preliminar cu Polis a haci n’e sitio a resultá cu un auto (1) tabata coriendo riba e caminda sin nòmber cu ta conducí di Cadushistraat te cu Caminda Reginald Recordino.
Dado momentu e auto (1) aki a sali for di e caminda aki pa subi Caminda Rignald Recordino sin duna preferencia na un dumptrùck cu tabata biniendo for di Sta. Rosa bayendo direccion di Montaña.
Consecuentemente e dumptrùck a dal den banda di e auto (1) aki. E auto (1) aki na su turno a bay dal den un otro auto (2).
Dor di e impacto auto (2) a bay dal den auto (3) cu tabata biniendo su tras.
Mesora a pidi dos ambulance pa yega n’e sitio cu urgencia p’asina por a duna e otro dos victima nan prome asistenvia.
Mester a pidi Rescue-Wagen tambe pa yega cu urgencia p’asina corta un di e vehiculonan pa motibo cu ta tin persona pega den vehiculo.
Despues di a logra corta e vehiculo a saca un di e victimanan y a dune prome asistencia pa despues transporte cu urgencia pa policlinica.
Chofer di e auto (1), e hòmber Jamil Toufic Huneidi, naci na Libanon 14 april 1939 (78 aña) a ricibí múltiple lesion y a fayecé n’e sitio mes. Alrededor di 10.35 or dòkter di Polis a constatá morto di J.T.H.
Un ocupante cu tabata den e auto (1) hunto cu e víctima y tambe e hòmber chofer di e auto (2) a keda transportá cu ambulance pa policlínica di SEHOS pa tratamento médico.
Departamento di Tráfico ta continuá cu e investigacion.


text:
ORANJESTAD – Diadomingo a tuma lugar entregamento di uniform di e Seleccion di Big League di Aruba cu lo participa den e campeonato di “Klasiko Beisbol Hubenil 2017” cu lo tuma lugar otro siman na nos hermana isla Corsow di dianan 21- 29 di July caminda cu differente paisnan den Caribe lo bini hunto pa competi cu otro.
Algun siman atras no tawatatin fondo/placa pa e seleccion aki por a viaha pero danki na Minister di Deporte Sr. Alex Schwengle y Lotto pa Deporte cu logra di fix tur cos den un tempo record cu awe nos muchanan por bula clay bai representa Aruba otro siman na Corsow.
E seleccion kier a duna un danki tambe na:
Sr. Michael Paesch y Sr. Andre Paskel.
Sra. Marlene Harms
Sra. Raquel enkarga di karta nan pa permiso pa coaches y hungador nan.
New Arrival Company di a traha riba aruba su uniform den tempo record.
Tur esnan ku a juda nos pa facilita training :
FFD Sr. Carlos Croes y su staff na facilita nos training na Winston.
Sr. Eugene Helder permiti nos hasi uso di su batting cage.
Sr. Randolph Oduber permiti nos entrena den su batting cage.
Sr. Joy Orman ku a kubri un wega di fogeo na Joe Laveist Sport Park.
Sr. Brian Larmonie y Sr. Rahdames Dijkhoff ku a duna nos un man den nan tempo liber.
ATCO North Indians pa coopera ku un best of three series.
Pa ultimo nos kier a gradici Sportszone Aruba y Baseball Aruba pa tur nan support pa cu nos y nos peloteronan.


text:
E habitantenan di Simeon Antonio no merece miho? E habitantenan di e bario aki ta grita pa hopi aña caba, pero ta haya palabra so di promesa cu e situacion di dump ta drecha, pero realmente nada no a sosode. Plataforma politico E Forsa Nobo ta kere den tuma accion y no
Day: April 20, 2017
Di acuerdo cu fraccion di MEP: Gabinete Eman chicando mas di 8000 florin for di cartera di pensionadonan
Nos ta warda Mamanan di Aruba pa nos canta pa boso
Final di e torneo Easter Lionfish Hunt 2017
“La Cosmovisión Andina aplicada desde la conciencia del Ser”
E charlanan “La Cosmovisión Andina aplicada desde la conciencia del Ser” ta tuma lugar na Biblioteca Nacional Aruba, dianan 24 y 25 di april di 7’or pa 9’or (na Club Fundacion Social Cultural Portugues 26 di april). Esaki ta na Spaño. Reservacion ta posibel via: AyniAruba@gmail.com. Esaki ta un charla cu sr.
Director di IMSan, dr. Joel Rajnherc: Ta trahando cu Baptist Health South Florida pa mehora calidad di servicionan pa pashentnan cu cancer
Habitante preocupa: Unda e departamentonan concerni a keda?! Awa sushi creando peliger di salud pa habitantenan di Sero Patrishi
Aruba Bank ta celebra “Earth Day” hunto cu Garage Cordia
Di acuerdo cu Andin Bikker: Pueblo lo haya e cambio con POR, e Forsa Nobo, por combati criminalidad dia 22 di september 2017
Maestro di Ahedres sr. Jose Sequera ta bin Aruba pa duna les na trainers nobo
Federacion di Ahedres/SVA ta bin cu un Maestro Internacional di Venezuela, sr. Jose Sequera (Elo rating 2116) pa bin duna les y educa trainers nobo na Aruba. Sr. Sequera tin 20 aña trahando diariamente como entrenador y instructor di ahedres. E tin hopi experiencia den duna les na hobennan desde 5 aña


text:
Autoridadnan policial y ekiponan di di SWAT tabata tin un fuerte intercambio di tiro cu un sospechoso cu a tuma varios rehen den un banco riba e campus di Universidad di Alabama.
Segun un alerta emiti pa e centro di educacion superior dirigi na e studiante y funcionarionan, autoridadnan a reacciona riba un supuesto intento di atraco riba un oficina bancario.
Segun e institucion mes, e area di emergencia a wordo blokia y a wordo pidi na e comunidad pa nan mantena nan mes aleha di e area.
E vocero di polis di Tuscaloosa, a bisa cu un homber arma a drenta den e oficina bancario ya tuma varios funcionario como rehen.
Polis a confirma cu e agresor a wordo deteni y a declara e area como un luga sigur.
Investigacionnan awo ta dirigi na determina e intencion di e agresor di a crea panico den e campus universitario.
Toma di rehennan den un banco riba campus di Universidad di Alabama
Autoridadnan policial y ekiponan di di SWAT tabata tin un fuerte intercambio di tiro cu un sospechoso cu a tuma varios rehen den un banco riba e campus di Universidad di Alabama.


text:
ORANJESTAD – Diasabra awor famia y e conocirnan ta hiba e dama hoben Sarahi Sierra pa su ultimo lugar di sosiego. Mientrastanto e informacionnan cu NoticiaCla a logra acumula awe for di Ministerio Publico, ta trece algun claridad, aunke no hopi. Mientras cu a interoga basta hende, incluyendo famia y bisiña, no tin ningun hende deteni relaciona cu e caso. E investigacion conduci pa e patologo di Corsou siman pasa diadomingo, a produci material cu a manda Hulanda pa Nederlands Forensic Institute (NFI). “Esaki ta bay tuma tempo. Nos ta warda NFI pa duna nos e resultadonan” vocero di ministerio publico Ann Angela a bisa NoticiaCla.
DETAYE
Mas informacion cu por a comparti ta referi na e autopsia haci siman pasa. Manera ta conoci den caso di un morto cu no sa e causa, ta confisca e curpa pa haci e autopsia necesario. For di e autopsia, OM a confirma pa e portal aki cu Sarahi Sierra a muri ‘door di un crimen’. “ Investigacion tin cu mustra si ta asesinato of homicidio” Angela a sigui bisa. Pa loke ta e actonan cronologico di dia, Angela por confirma cu a mira Sarahi ultimo biaha pa mas of menos 7’or y mey di e diabierna mainta, ora el a hiba su yiu crèche. “Pero e orario di fayecimento nos no ta bay revela pa awor” Angela a sigui bisa. E ora cu a haya e curpa, ta conoci publicamente caba cu ta 1:35pm.
E TESTIGONAN
Polis na e momento aki ta ocupa pa canalisa tur tips y e declaracionnan di e testigonan. “ Bou e testigonan ta cay famia, amistad, bisiñanan, otro testigo, otro cu posibelmente a wak algo of scucha algo, plus hende cu ta acercando polis riba nan mes. Tips ta drentando!” Angela a sigura e portal aki. Mientras cu riba caya ta papia cu esun of esunan cu a comete e acto horendo aki, lo a viola Sarahi tambe Angela no kier a confirma. “Esey investigacion forensico lo tin cu mustra. Bo no por wak na un morto si el a wordo viola of no. Por tin indicacion, esey si, pero investigacion lo tin cu mustra. Diadomingo e autopsia a tuma lugar y a manda e resultadonan di e investigacion pa NFI. Esaki ta bay tuma tempo. Nos ta warda NFI pa duna nos e resultadonan” Angela a finalisa bisando.
ENTIERO
E entiero mientrastanto ta stipula pa diasabra awor entre 2 or pa 4 or na misa Santa Teresita na San Nicolas. Prome cu esey, lo tin posibilidad pa condoleer diabierna awor entre 7-9 di anochi na cas funeral Ad Padres na San Nicolas.
ORANJESTAD – E compania di accountant renombra Ernst & Young (EY) a actual illegal contra ex director di Lotto Endy Croes y acusacionan den e rapport traha contra Croes, no tin base. Asina corte di apelacion a dicta den un sentencia diamars mainta. Abogado di Croes, Anthony Ruiz a splica NoticiaCla cu e ta considera e dia di awe como uno grandi pa su cliente. Sigur si tene na cuenta tur e añanan cu e cliente mester a pasa door acusacionnan sin base. Corte di apelacion a mustra cu e compania a acto illegal, incorecto y cu e acusacionnan contra Croes den e rapport traha, no ta corecto. E sentencia ta uno largo di 23 pagina, unda cu hueznan a tuma nan tempo pa motiva nan argumentacion. E contra partido tin 3 luna pa bay casacion, y Croes ta prepara awor pa cuminsa caso penal contra e compania y tambe uno di daño y perhuicio.
ORANJESTAD – E bancarota di Insel Air Aruba ta keda vigente y creditornan por continua cu e proceso pa recupera nan placa. Awe mainta tabatin un caso pendiente di apelacion cu InselAir Aruba a entama contra e decision di bancarota. Sinembargo, InselAir mes a revoca e caso, cu ta nifica cu e decision anterior di bancarota di e compania ta bira final. Asina abogado pa e partido contrario Dello Gomez di Gomez & Bikker a confirma pa NoticiaCla. InselAir for di e tempo ey tabata for di operacion, mientras cu InselAir International ainda ta operando bou di proteccion di corte.
ORANJESTAD - Ex parlamentario Desiree de Sousa Croes a gana su caso contra gobierno di Aruba. Huez dialuna a ordena gobierno (minister) pa suspende e desicion di dia 20 di november 2017 cu ta mande bay raporta na DPS. Y ademas mester pague e salario conforme e landsbesluit di dia 22 di januari 2010. Keda pendiente pa mas detaye. Lesa e sentencia AKI.
ORANJESTAD – Bou di un interes grandi entre e.o. prensa y abogadonan, e caso cu un periodista a entama contra presidente di Parlamento diamars a tuma lugar. E base di e caso tabata pa ‘identifica e motivacion di e presidente di Parlamento pa a prohibi un periodista entrada den Parlamento pa un periodo specifico’. Un contesta cu despues di basta insistencia di e huez cu a trata e caso, a bin resulta di ta ‘menaza contra e presidente y palabranan pa insulta e instituto’. Huez na final a cuestiona e motivacion ey y a bisa mesora cu den curso di dia mayan diaranzon lo dicta sentencia riba e caso.
ORANJESTAD – Ex parlamentario Desiree de Sousa Croes tin derecho pa haya su funcion ‘bieu’ bek como director di Arubahuis, basa riba e hecho cu nunca e no a wordo ‘retira’ of baha cu pensioen den e funcion ey. Asina abogado Peter Mohamed a argumenta den corte awe mainta pa su cliente. De Sousa (den corte menciona como Croes) a entama un caso contra Gobernador di Aruba y minister di Asuntonan general, cu no kier acepta pa de Sousa bolbe na su ‘funcion bieu’ di Director di Aruba sino kier pa e bay bek na ta docente. Huez ta dicta dia 8 di januari ken tin razon den e caso aki.


text:
Kuido
Kuido den situashon di krísis
Fundashon Encelia ta ofresé kuido den situashon di krísis pa muchanan di 4 te 12 aña. Muchanan ku ta bini di un situashon di krísis por keda pa un periodo di 12 siman. Den sierto sirkunstansianan tin posibilidat pa prolongá ku 4 siman mas.
Kas temporal
Na Encelia e mucha por yega na trankilidat durante un tempu difísil. Nos ta ofresé e mucha un lugá di biba sigur, ku struktura, regla i límitenan. Nos ta trata pa e mucha bolbe haña konfiansa den su mes i su ambiente. Encelia ta funshoná manera un kas temporal dor di ofresé un lugá agradabel, familiar, ku dedikashon sinsero, i kalor i amor inkondishonal.


text:
Recientemente AHATA a organisa un tayer hunto cu DIMAS, DAO y DPL pa su miembronan. Durante e tayer aki, e miembronan a ricibi diferente informacion importante di leynan di labor y di empleadonan stranheronan cu ta kier bin haci un carera na Aruba.
Miembronan di AHATA a ricibi hopi informacion pa asina nan por uza durante nan trabou.
Michel Henriquez, kende ta Manager di e “Vreemdelingenketen” di Gobierno, a splica cu a inicia cu e tayer algun siman pasa. El a indica cu a organisa e tayer aki pa motibo cu nan a ripara cu ainda tin incertidumbre p’e maneho nobo cu tin den Gobierno y e departamentonan di HR di hotelnan. Michel Henriquez a elabora cu hunto cu Jim Hepple di AHATA a sinta cu e Directornan di e Departamentonan envolvi, esta DAO, DPL y DIMAS. Asina aki a bin cu e idea pa sinta cu tur departamento di recurso humano di hotelnan pa asina tur hende por ta na altura di tur cambio cu a bin na September ultimo.
Durante e tayer aki, tambe nan a papia riba e maneho di 2013 di ley laboral pasobra ainda tabatin cosnan no comprendibel riba esaki. Michel Henriquez a indica cu tambe nan a enfoca riba e parti di permisonan, pa motibo cu nan a cuminsa topa cu permiso falso y cosnan cu no ta corecto den e mercado. A duna tur e puntonan aki durante e tayer pa asina e miembronan di AHATA por mira esaki y tuma nota riba nan y unda por duna denuncia riba e situacionnan aki, pasobra na final e empleado ta sali perhudica ora cu cosnan asina sosode.
DIMAS a tene nan presentacion na e miembronan di AHATA y Kathy Paskel, directora di DIMAS, a splica cu nan a conta diferente aspecto, a elabora riba nan procedura pero tambe kico tur por spera di DIMAS den e proximo añanan. Durante e tayer aki, DIMAS a duna e miembronan di AHATA guia con nan por mira cu un permiso ta valido y no falsifica, asina e directora a expresa. Tur esunnan cu tabata presente na e tayer, tabata interesa den e procesonan con cosnan ta cana.
Beleidsmedewerker di Dimas, Jacqueline Harewood, a indica cu DIMAS ta un parti hopi importante pa loke ta trata permiso pa stranheronan. Pa cu esaki el a splica e miembronan di AHATA riba e procesonan pero tambe reconocemento di permiso falso cu no ta facil pa reconoce. Aworaki DIMAS ta den e proceso di digitalisacion y tambe nan ta den e fase di implementacion di un sistema nobo y tur esaki nan a splica esunnan cu tabata presente.
AHATA a pidi Directie Arbeidszaken (DAO) pa duna un presentacion riba Uitzend bureau y Gwendy Kock, hurista di e departamento a haci esaki. El a duna un splicacion riba e ley di esaki, pa motibo cu tin cierto mal interpretacion con e Uitzend bureau ta funcionando. A splica riba e ley pa esaki ta mas comprendibel di kico ta e condicionnan di Uitzend bureau, kico nan mag di uza y con nan por zet in e empleadonan. DAO a ricibi hopi pregunta riba e tema aki y ta spera cu awo esaki ta mas comprendibel.
PR y HR Staf functionaris di DPL, Richenel Stamper tabata presente na e tayer di AHATA y el a splica cu Departamento Progreso Laboral a duna un presentacion riba tur servicio cu ta duna. Tambe a papia riba e maneho ehecuta na e departamento. Richenel Stamper a indica cu e informacionnan aki no ta algo nobo p’e miembronan di AHATA, pero ta importante pa duna informacion despues di hopi tempo unda cu ta enfoca riba e cambionan y highlights di e maneho cu nan ta ehecuta. E meta di DPL ta pa fungi como e brug entre e miembronan di AHATA entre otro cu ta dunadonan di trabou y buscadonan di trabou.
AHATA ta sumamente gradici na Richenell Stamper di DPL, Jacqueline Harewood di DIMAS y Wendy Kock di DAO pa haci e tayer aki posibel, unda cu a ofrece 3 diferente presentacion interesante cu informacionnan valioso p’e miembronan di AHATA, asina Vanessa Rasmussen di AHATA a duna di conoce.


text:
Diabierna, pa mas of menos 7’or y 12 di anochi, Central ta manda patruya na Win Lee Supermarket banda di Bon Dia Aruba, den Westraat, pa un homber burachi y fastioso. Eynan polis a acerca e homber, kende despues a bin resulta di ta B., kende a declara cu e tabata na e supermercado y un homber a dal’e cu un palo di basora na su cara banda robes. Door di esey B. a ricibi un herida na su wenkbrauw robes.
- tabata basta bao di influencia di alcohol y no por a para drechi riba su pianan. Polis a laga sa den su propio palabra kico a pasa y a bisa varios biaha “Lage pa Dios” y cu e no kier a duna keho. Na e supermarket, polis a papia cu e trahado W., kende a declara cu e homber a drenta y a cuminsa haci fastioso. Poco rato despues el a coy un caha di cerbes y a lage cay riba vloer. Door di esey W. a dicidi pa yama polis. Segun W., B. a informa cu e on mas di drnta paden y a pidi’e pa bay pafo. B a cuminsa dal contra di e porta dilanti y tabata hopi agresivo. Pa proteha e mercancia W. a cuminsa dal’e cu un palo di basora.
Polis a pone W. na altura riba e consecuencia di e maltrato cu arma. W. a declara cu e no por a keda warda riba polis, mirando cu B. a bira hopi agresivo y pa proteha e mercancia el a haci esaki. Polis a dicidi hiba B. su cas den Ranchostraat pa e bay sosega su body. Central a wordo poni na altura y paz a wordo restaura temporalmente.
- tabata cu un bicicleta. Polis a topa cu e bicicleta na e t-kruising di Braziliestraat y Guatemalastraat hunto cu un homber cu ta conoci pa B. Mirando cu B. tabata boa di influencia y no tabata tin mag di core e bicicleta, B. a dicidi pa laga e bicicleta cu e homber kende a bin resulta di ta R, biba den Braziliestraat y cu den oranan di mainta e lo busca esaki.


text:
Frankrijkstraat – Diaranson mainta den careda di 6:30 un atraco cu hende herida a wordo raporta.
Mes ora un patruya a cuminsa bay e direccion, unda e incidente a tuma luga.
Na yegada nan ta tuma nota cu e victima ta un dama y cu e ta herida na su man, mes ora a pidi pa un ambulance.
Na e sitio nan ta compronde di e dama cu e atracador lo a exigi e tas di e dama, e dama lo a nenga rotundamente.
E momento eynan e atracador den su ansha pa haya e tas a bay over na agredi e dama, cortando e na su man. Pa motibo cu e no a logra su meta.
Despues di esey mas hende a cuminsa yega y aki e atracador a sali na careda direccion Compra.
Polisnan a tira bista rond ariba e discripcion di e homber, pero no a logra topa cune.


text:
Dicon Hende Ta Muri?
E contesta cu Bijbel ta duna
Ta normal pa nos haci nos mes e pregunta aki, vooral ora nos perde un ser keri. Bijbel ta bisa: “E puy cu ta produci morto ta pica.”—1 Corintionan 15:56.
Dicon hende ta peca y ta muri?
E prome hendenan, Adam y Eva, a perde nan bida pasobra nan a peca contra Dios. (Genesis 3:17-19) Ta un cos so e rebelion ey contra Dios por a hiba na dje, esta morto pasobra Dios ta “e fuente di bida.”—Salmonan 36:9, Beibel Santu; Genesis 2:17.
Adam a pasa e imperfeccion cu pica ta trece cu ne pa su descendientenan. Bijbel ta bisa: “Piká a drenta mundu via un solo hende i pa via di piká a bini morto. Di e manera ei piká a plama entre tur hende, pasobra tur tur hende a hasi piká.” (Romanonan 5:12, Beibel na papiamentu koriente) Pues, tur hende ta muri pasobra tur ta pecador.—Romanonan 3:23.
Con Dios lo caba cu morto?
Dios a priminti cu lo yega e dia cu “e lo traga morto pa semper.” (Isaias 25:8, Beibel Santu) Pa caba cu morto, e mester elimina su raiz, esta, pica. Dios lo haci esaki pa medio di Hesucristo, kende lo “kita pica di mundo!”—Juan 1:29; 1 Juan 1:7.


text:
Jesse van Ruller ta un guitarista di jazz Hulandes, compositor y profesor na e Conservatorio di Amsterdam. E ta conoci pa su sonido unico, tecnica virtuoso y bunita composicionnan. Naci y cria na Amsterdam, Jesse a cuminsa toca guitara clasico na e edad di 7 aña. Y tabata scucha Jimi Hendrix y Santana, el a gara e tecnica di “fingerpicking” cu no tabata e regla clasico.
El a sigui desaroya su abilidadnan den e genero di jazz, cu a resulta den alcansa su Summa Cum Laude na e Conservatorio di Hilversum na aña 1995. Den e mesun aña el a gana e prestigioso “Thelonious Monk Award”, siendo e prome Europeo pa gara e premio Mericano aki.
E premio a habri hopi porta pa Jesse tanto pa grabamento di album den studio y bira parti di e “European Quintent”. Na comienso di aña 2000 el a lansa su prome album “Here and There”.
Ademas di ta lidera su propio grupo “Jesse van Ruller -Trio” y comparti e liderazgo den varios otro proyecto, incluyendo el proyecto “Muzyka” cu vocalista Francine Gardens, e ta conoci como un “sideman” profesional.
Ora bo ta un guitarrista di jazz manera Jesse van Ruller, ta tuma talento serio pa bira mes admira y famoso manera e ta den e arena aki.
Jesse a graba dos album bao di su nomber y ta toca cu su propio trio y cuarteto (cu Karel Boehlee, Frans van Geest y Martijn Vink).
E por ser scucha tambe den un monton di otro gruponan manera: The Jazz Orchestra di e Concertgebouw, Michiel Borstlap Group, The Piet Noordijk Quintet y en duo cu e guitarista Maarten van der Grinten.
Jesse tambe a comparti scenario y tambe den studio cu musiconan manera Tom Harrell, George Duke, Christian McBride, Mike Stern, Kenny Washington, SfeQ, Benjamin Herman, Larry Goldings y Idris Muhammed.
E albumnan graba pa Jesse como un lider ta ser lansa pa Universal na Hapon y nan ta hopi exitoso ayabanda. Su di tres CD “Catch” riba cual Roy Hargrove ta debuta cu tres piesa. E album a ser nomina pa e Edison Award den e cateria di Jazz.
“Jim Hall a bisa Esaki di Jesse: “Un tocado bastante expresivo, realmente el a impacta mi riba un nivel personal”
E aña aki Caribbean Sea Jazz Festival tin e privilegio di introduci Jesse Van Ruller Trio na e Festival Plaza di Renaissance riba diasabra, 16 di september di 2017.
No perde e festival mas vibrante di nos isla, cumpra bo ticket awe mes na Superfood y Casibari Café of online na: www.caribbeanseajazz.com. Pa solamente $ 65,-.


text:
Patricia Bellido | Perú
Ami ta sa ku esaki ta un proseso unda hende mester tin hopi pasenshi i yudansa di amigunan i…
Berny i Carolina | Colombia
Mi bida for djeaksidente a wòrdu bira mas ku satisfaktorio i felis, bandadjemuhé di mi…
Pasquale i Lucero | Colombia
Tin FE ta nifiká kere sin wak, i esaki ta lo ke nos a duna i nos a risibí…
Deborah i Humberto D’abreu di Paulo | Curaçao
Ami tin ku atmitíkuden tempo ei,ami arenunsiána deseo di bira mama. Despues, un par di luna,…
Yessica Velásquez Patiño
Masha felis ku atkisishon di estamcellen,mi ta kere ku hopi hendeku lo bai biratatananmanera…
Iván Darío i Alejandra
Sigur, den hopi oportunidatnan nan a bisanos ku no tin nada mas maravioso ku yunan, ku haña yunan ta…
Ana i Eduardo | Kosta Rika
Nos ta hopi felis, mi kasá ta fasiná. Uniko kos ku nos ta hasi ta gradisí Dios ku nos…
Esther i Michael | Curaçao
Den tur e proseso aki di reprodukshon asistí tin un rekompensa i satisfakshon hopi grandi pa e futuro tatanan..
Marcela i Álvaro | Canadá
Bida di hende muhé den kultura manera esun di nos semper ta orientá p’e inevitabel futuro dje maternidat….
Clara i Miguel | Venezuela
Alcansá nos soño di forma e famia ku tanto nos anhelá no a tabata un kaminda fasil
Carla i Andrés | Colombia
Promé kos ku m’a hasi ta bai serka mi amigunan serkano pa puntra si nan tabata konosé kasonan di…
Carolina i Ricardo | Colombia
Asina ku si bo kier un beibi, duna tur lo ke bo tin pa logr’e, pasobra na e momento…
Hellen i Henry | Curaçao
Biba ku desonan di haña un beibi no ta nada fasil pa ningun di nos.
Pareha anónima | Colombia
Nos ta una pareha di 44 i 39 aña, ku serio problemanan di infertilidat.
Lilly i Jaluna | Usa
Mi historia riba buskeda di haña un yu, a kuminsá ora mi kasá i ami tabatin 2 aña di…
Elizabeth i Jaime | Colombia
Awendia mi ta pensa ku, si ami no a bolbe trata, no tabata tin mi yunan, ku nan ta…
Haylen | Colombia
Tabatahopi lindo yega i hañapromé ku tur e kalidat humano ei ku la ketur el grupo de…
Andrea i John | El Salvador
Tabata 38 siman di spera, te ku a yeganosbeibi, danki Dios, kompletamente sano.
Milena i Xavier | Ecuador
A tur e parehanan ku ta pasa por mesun kos ku m’a pasa un biaha, mi ta rekomendá boso…


text:
Firmamentu protokòl di koperashon den kuadro di proyekto mantenshon di 8 playa públiko
WILLEMSTAD- 21 di mart 2017 – Resientemente a tuma lugá firmamentu di un protokòl di koperashon pa 5 aña dirigí riba mehorashon i mantenshon duradero di 8 playa públiko. E protokòl a keda firmá entre Ministerio di Desaroyo Ekonómiko, Ministerio di Salubridat Públiko, Medio Ambiente i Naturalesa, Ministerio di Desaroyo Sosial, Labor iBienestar,Ministerio di Tráfiko, Transporte i Planifikashon Urbáno i Ofisina di Turismo di Kòrsou (CTB). E proyekto ta enserá ku lo forma un komishon konsistiendo di representantenan di e ministerionan menshoná i CTB ku lo mester bai traha huntu riba ehekushon di diferente tarea den kuadro di mehorashon i mantenshon di e siguiente 8 playanan: Caracasbaai, Daaibooi, Sta. Cruz, Jeremi, Kenepa Chikí, Playa Fòrti, Playa Lagun i Kenepa Grandi.
Den kuadro di formulashon di e proyekto a traha primeramente riba inventarisashon di e situashon aktual kaminda a identifiká e arianan ku lo mester keda optimalisá. Ta trata aki di e siguiente arianan: e aspekto di higiena, kontrol sosial, bahamentu di kriminalidat riba e 8 playanan, seguridat di e bishitantenan di e playa tantu personanan lokal komo nos bishitantenan for di eksterior, mihó fasilidatnan di tualèt, baño i aria di parker, modifikashon di e infrastruktura teniendo kuenta ku e nesesidatnan di esnan di edat avansá i tambe esnan ku tin un desabilidat físiko, krea trabou pa nos hendenan lokal i yega na mas entretenementu riba e playanan. Un aspekto hopi importante den kuadro di ehekushon di e proyekto aki ta e parti sosial, kaminda lo duna entrenamentu na diferente persona ku lo bai traha riba e playanan aki. Pues e proyekto aki lo krea diferente kupo di trabou nobo, i lo duna tambe oportunidat pa entreprenùr por hasi negoshi.
Implementashon di e proyekto aki lo mester sòru pa un kambio den e eksperensia total ku ta keda brindá na e diferente playanan kual sigur lo tin su influensia positivo riba e produkto turístiko den su totalidat.


text:
E kantante Jennifer Lopez a risibí un bon notisia di korte: a konsedé un órden di alehamentu kontra un hòmber ku tabata persiguié i ku tin un istorial violento largu.
E ekipo di abogado di e strea musikal a presentá e dokumentonan legal dia 3 di e luna aki, alehando ku Timothy McLanahan a siguié for di Los Angeles pa Las Vegas, a asistí na su espektákulonan i manda e-mail i flor no deseá.
Segun e denunsia, e supuesto perseguidó ya a ser arestá pa motibu ku el a presentá na kas di e frei nobo di Drake i drenta den su propiedat.
E bodyguard di Lopez a afirmá den e akusashon ku McLanahan a ser arestá den pasado pa menasa i violashon di arma di kandela.
E protagonista di ‘Shades of Blue’ a sigurá di sinti miedu pa su seguridat i di su yunan.
Un hues a otorgá e órden di restrikshon temporal riba e sospechoso i eksihié pa e keda 90 meter di distansha for di famia Lopez.


text:
Dialuna mainta a cuminsa e huicio contra e dos agentenan policial cu ta wordo acusa di ta responsabel pa morto di e Arubiano Mitch Henriquez. Segun publicacion di corantnan Hulandes, durante tratamento di e caso a bini dilanti cu e Polisnan a bisa cu Henriquez tabata grita cu e tin un arma caliber 52, e lo a haci un señal di gangster y a mishi cu su curpa di abou diferente biaha. Tambe lo tintestigonan cu a bisa esaki.
Den e informacion cu a bini dilanti ta wordo bisa cu e Polisnan a hala atencion di e victima y a dun’e ordo pa bay for di e sitio. Inicialmente el a cana bay cu un muhe. Pero el a ranca los y a cana bay direccion di e Polisnan pa grita nan un biaha mas cu e tin un arma. E prome biahanan, nan ta bisa, el a hari. “E tabata mustra asina menasante cu mi di berdad mi a pensa cu e tabatin un arma di candela,” un di e Polisnan a declara dialuna den Corte, e corant Hulandesnan a publica.
Un di e Polisnan a bisa cu nunca antes el a hay’e confronta cu un homber asina fuerte. Nan tabata cinco Polis y nan tabatin problema pa control’e, un di e agentenan a bisa den forma anonimo durante e caso contra dje y su colega den un sala cu extra siguridad na Schiphol.
E informe ta sigui bisa cu ora cu Polis kier a aresta e homber Arubiano, el a nenga di cooperacion. E cinco polisnan a dal Henriquez, e dun’e un tik y a primi pepperspray den su wowonan pa despues dal’e den klem.
Na momento cu Henriquez tabatin e boeinan poni na su mannan, su resistencia a kibra. Casi e no tabata reacciona, y tampoco ora cu nan tabata prik ‘e. Apesar di esey, e Polisnan no a scoge pa yama un ambulance pero a hinke den e Van di Aresto. Segun e polis a bisa, esaki tabata pasobra e situacion ey bou no tabata sigur, “nos mester a bay for di e sitio.”
Manera ta conoci, Henriquez a fayece un dia despues di su detencion. Dos di e cinco polisnan cu tabata envolvi ta wordo enhuicia pa detencion fatal. Nan tabata den sala di Corte pero den un camber apart unda cu esnan presente no por mira kende nan ta y solamente Fiscal, Hueznan y nan mesun Abogado por mira nan. Nan stemnan tambe ta wordo distorsiona.
Henriquez werd door vijf agenten overmeesterd en overleed een dag na zijn arrestatie. Twee van de agenten staan terecht voor deze fatale arrestatie. Ze zitten in de rechtbank afgeschermd in een aparte ruimte. Ze worden aangeduid als DH01 en DH02 en zijn alleen zichtbaar voor officieren van justitie, de rechters en hun eigen advocaten. Ook hun stemmen worden vervormd.
Prome cu e caso a cuminsa, Abogado di e famia mr. Korver, a pidi pa pospone tratamento di e caso pasobra tin filmacion y audio nobo cu a aparece. Y tambe a pidi pa kita e anonimidad di e polisnan cu ta wordo huzga. Pero ambos peticion a wordo rechasa.
Mitch Henriquez a wordo aresta na juni, 2015, na Den Haag durante un festival den Parkpop na Den Haag. Un dia despues el a fayece.
Na april defensa a presenta cu un rapport di e dokter forensivo Kees Das, cu a conclui cu Henriquez a fayece como consecuencia di un paro cardiaco y no door di e nekklem. Esaki ta contrario na e conclusion di Instituto Forensico Hulandes, cu a conclui cu e violencia policial tabata fatal pa Henriquez. El a stik door di un combinacion di nekklem, un sla riba su nanishi y e uzo di pepperspray.
OM ta persigui e dos polis pa maltrato pisa cu morto como consecuencia. Tambe ta aparece e acusacion di asesinato y morto door di nan culpa, pero no ta kere den esakinan.


text:
Desde aña pasa juni e ley nobo pa elimina uzo di saconan di plastic riba Aruba a keda aproba den Parlamento, e ley nobo a drenta na vigor desde 1 di januari 2017. E asociacion di industria hotelero y turismo a traha un campaña di conscientisacion cu a cuminsa na momento cu Aruba henter tabata celebrando e yegada di un aña nobo como tambe un era nobo pa loke ta trata nos medio ambiente.
Cu tasnan re uzabel na man, e team di AHATA a subi caya bishitando diferente supermercado rond di e isla promoviendo uzo di e tasnan aki na luga di e sistema bieu unda nos matanan tabata keda tur na flornan di plastic. Siguiendo riba nan pasonan di conscientisacion a toca turno un bishita na aeropuerto unda AHATA a uni forsa cu Welcome Marketing Services N.V. pa trece conscientisacion di e uzo di tasnan re uzabel na e turistanan cu ta bishita nos isla.
Managing Director di Welcome Marketing Media, Maki Wiggins ta contento di por duna un aporte na e experiencia di e turistanan for di e momento cu nan pisa tera y ta splica cu pa basta aña caba su compania ta parti tasnan re uzabel yena cu flyers di informacion na e turistanan cu yega via nos aeropuerto… “uniendo forsa cu AHATA, uzando e tasnan bunita cu nan a laga traha specialmente pa e campaña di conscientisacion, ta un forma hopi positivo di bisa nos bishitantenan Bon Bini!”
“Nos compania ta parti tas re uzabel tur dia na aeropuerto. Den e tas por haya un guia di bishitante di nos cu informacion di tur tipo di actividadnan, restaurantnan, kico pa haci na Aruba, informacion di Aruba. Awe nos ta partiendo un tas special di AHATA mes pa introduci e ley nobo di “no one time use plastic bags” cu a wordo elimina na e isla pa uzo na supermercadonan y tiendanan,” Maki Wiggins ta splica. El a sigui bisa cu e tas special di AHATA ta pa crea conscientisacion riba e efectonan negativo di uzo di saconan di plastic. Hunto cu e tas a pone un flyer cu ta splica e turistanan un tiki di e campaña aki.
Segun Maki Wiggins, e campaña a cay den bon tera cerca e turistanan. “Nos ta premira cu ta bay parti hopi tas. Y nos ta purba parti un pa famia of pareha pa nan comparti e tasnan tambe y asina yega na mas hende posibel cu e campaña. Nos ta un compania priva pero semper nos ta colabora mas cu ta posibel cu asociacionnan manera AHATA pasobra nos ta wak nos mes tambe como e prome impresion cu e turistanan ta haya ora nan sali for di ‘baggage claim.’
Nos ta bisa nan Bon Bini cu un smile y un tas re uzabel di Aruba mes pa nan por uza durante nan estadia y nos ta tuma esey den consideracion hopi grandi na banda di e marketing cu nos ta haci pa nos clientenan”, e ta elabora.
“P’esey nos ta colabora pa por duna e miho impresion di Bon Bini cu por tin ora e turista yega na un destinacion,” e ta agrega.
E experto di mercadeo turistico ta sigui splica cu normalmente ora yega un destinacion no ta parti tas asina y esaki ta un bentaha cu ta duna un impresion unico na e turistanan cu yega aki. “Nos ta laga nan sinti confortabel y e informacion cu nos ta duna nan ta pa nan ta mas sigur riba e isla y pa nan por bay bek cas cu un bon experiencia di e tempo cu nan a keda cerca nos.”
Maki Wiggins ta informa cu aña pasa su compania a parti 215.000 tas cu ta un inversion hopi grandi. “A yega banda di 50% di ‘reach.’ Si bisa cu nos a duna un tas pa pareha of famia nos por yega mas cu 50% di e turistanan cu ta yega e isla.”
Sherwin Rasmijn, stagiaire di AHATA a keda encanta cu e impacto cu e campaña di conscientisacion di tasnan re uzabel na aeropuerto bisando cu no ta solamente habitantenan di Aruba mester sa di e ley nobo pero tambe e turista.
“Ora e turista yega nos ta duna nan un Bon Bini y parti e tas di AHATA. Hopi ta puntra kico e ta y eynan nos ta splica nan un tiki rib’e ley nobo cu a pasa riba uzo di saco di plastic desde 1 di januari. Nos ta partiendo nan como un regalo y tambe pa duna e mensahe di e campaña di AHATA. Nan ta keda hopi contento. Nan ta keda contento cu e regalo y bira mas consciente di e ley nobo”, e ta afirma.
Sherwin Rasmijn a termina bisando cu den un par di minuut el a parti mas cu 50 caba tas caba… “y tin hopi mas vuelonan cu mester drenta asina ta nos tin hopi mas pa parti.”


text:
Pa 5 aña caba Camara di Comercio y Industria di Aruba (KvK) ta brinda su aporte na nos artistanan local pa medio di ofrece su murayanan pa asina nan por expone nan obranan di arte.
Diabierna, 3 di november proximo, KvK lo tene e apertura oficial di su di cinco exposicion di arte.
E obranan cu pa un aña largo tabata embeyese e sala di recepcion di KvK, ta di e artista sra. Elizabeth Puente-Badell cu ta hiba e titulo “Serendipia”.
Su exposicion lo keda remplasa cu un exposicion di artistanan nobo.
P’e edicion aki, KvK tin e honor pa prome biaha di expone arte di varios artista hunto.
E biaha aki e artistanan t’e studiantenan di Stichting Mira, cu ta consisti di hobennan cu a cuminsa pinta na un edad hopi hoben.
Durante e anochi di apertura e artistanan aki tambe lo ta presente pa asina publico por combersa cu nan y duna nan e oportunidad di splica nan expresionnan artistico.
Nan lo ta acompaña pa nan mayornan y e Directora di Stichting Mira, sra. Jean Vieira, cu ta un docente di arte di profesion ya pa hopi aña y tin hopi experiencia den e area di arte creativo y terapeutico pa tur edad.
E biaha aki mayoria di e obranan lo no ta benta pero tin e opcion si pa haci un donacion n’e fundacion. Stichting Mira ta un fundacion p’e educacion artistico y e aprecio di arte.
E fundacion a wordo estableci dor di sra. Jean Vieira riba 6 di october 2006, y ta duna les n’e muchanan di Aruba for di aña 2007.
Muchanan por cuminsa sigui les ya caba cu un edad di 4 aña. Tambe tin les pa adulto y hende di edad mas avansa.
Tur studiante ta ricibi guia enfoca riba diferente proyectonan di arte.
E apertura oficial ta tuma luga diabierna, 3 di november di 5:00 PM pa 7:00 PM na KvK. Entrada ta gratis y ta inclui bebida y algun pasaboca. Pa confirma bo presencia por bay na www.arubachamber.com/signup y escohe e evento “Aruba Chamber Art Exhibition 2017”.
KvK ta gradici sra. Vieira y Stichting Mira pa acepta e invitacion y exhibi nan obra di arte den nos edificio y ta invita un y tur pa pasa libremente durante orario di oficina, di dialuna pa diabierna, entre 8:00 AM y 4:30 PM pa admira e diferente obranan di e studiantenan artista di Stichting Mira. Alabes KvK ta invita un y tur pa bishita e apertura di e exposicion. Esnan interesa pa haya mas informacion tocante e posibilidad pa expone nan obra na KvK por manda un e-mail pa: businessinfo@arubachamber.com of yama na 582-1566 ext. 30.


text:
Willemstad - Frakshon di PAR ta konsiente ku 25% di nos komunidat ta biba bou di liña di pobresa. Ku konsekuensia ku Gobièrnu mester enfoká riba invershonnan pa mehorá e bienestar di e pueblo.
Esaki ta wòrdu realisá entre otro dor di baha gastu, pa asina tin fondo pa invertí den otro área. E pueblo di Kòrsou ta mira na su representante nan komo ehèmpel pa siguí.
Ta konosí ku e situashon finansiero di Kòrsou ta preokupante. Esaki a keda ainda mas ratifiká den tratamentu di e presupuesto 2018 i rapòrtnan ku Parlamento a risibí di CFT. Esaki a kondusí ku Gabinete Rhuggenaath a tuma diferente akshon pa baha gastunan di e aparato públiko, inkluyendo un ‘verplichtingenstop’.
Frakshon di PAR ta konvensí ku Parlamento, komo órgano independiente, tambe mester kontribuí, ku akshon nan konkreto pa baha gastu di nos aparato. Pa e motibu aki frakshon di PAR lo kier hasi un petishon urgente na Presidente di Parlamento pa evaluá den ki forma e Parlamento di Kòrsou tambe lo por baha gastunan presupuestá.
Di e forma aki Parlamento di Kòrsou tambe ta duna sosten na e ehersisionan ku ta wòrdu realisá pa mehorá e situashon finansiero di Kòrsou.


text:
For di e raport di Fundacion Gobernacion di Calidad Aruba (FGCA) ta sali na cla cu pa diferente Gabinete pa hopi tempo tabata cla cu tabatin un situacion financiero serio. Sinembargo, tur nan intencionnan pa mehoracion a caba na nada.
Al contrario, e situacion a sigui empeora. E maneho politico no solamente a afecta finanza publico na un manera serio, pero tambe di e fondonan social.
Redoblacion di e pensioen casi a hiba na bancarota di SVB. Esey solamente por a evita dor di subi edad di pensioen.
E debenan enorme a hiba na obligacion di interes y di pago di debe hopi substancial cu lo sigui durante e decadanan benidero. Esey ta haci inversion di Gobierno necesario na Aruba practicamente imposibel.
Ya caba na aña 1993 e situacion financiero tabata asina malo cu Gobierno (di MEP) di e tempo ey a haci un apelacion na Gobierno di Hulanda pa duna asistencia financiero. E condicionnan (entre otro mehoracion di e administracion financiero cu hustamente a causa hopi di e problemanan!) a resulata di ta un obstaculo mucho halto pa ambos partido grandi.
E siguiente Gobierno (di AVP) a instala e grupo di trabou ‘Gobernacion di Calidad’ cu mester a bin cu recomendacion pa mehora concretamente e calidad di gobernacion (e.o. di e administracion financiero!).
Apesar cu e grupo di trabou a cumpli den poco tempo cu su tarea (Raport Calidad), ehecucion concreto di e recomendacionnan tambe a resulta di ta un paso mucho grandi p’e Gobierno(nan).
Siguientemente e gobernacion nobo (di MEP) a instala Comision Financiero, sigui algun aña despues p’e National Commission on Public Finance. E ultimo aki a calcula na 2006 cu si tuma algun ‘medida’ (e.o., limita nombramento nobo di personal), dentro di 3 aña lo por logra un surplus riba presupuesto di Afl. 25 miyon.
Sinembargo, e maneho di Gobierno ‘segun propio pensamento’ a conduci na un fayo presupuestal di Afl. 150,- miyon, locual a empeora e situacion di debe hopi mas ainda. Ya caba poco despues cu a anuncia nan, a viola tanto e maneho di economisacion ‘Disciplina y curashi’ (cu e ‘norma Oduber-Swaen’ conoci), como e Acuerdo di Presupuesto Balancea di e siguiente Gabinete di Mike Eman.
Consecuentemente e fayonan presupuestal y e debenan a sali mas ainda for di man. Durante decada esakinan tabatin consecuencia serio pa balance di pago, nivel di interes, inversion particular, atraso di pago y inversion di Gobierno.
Maneho di gobierno a chica e fondonan social
E Gobiernonan consecutivo di Aruba di e dos colornan politico principal a ocasiona hopi daño na e fondo di pensioen mas importante di Aruba. Esaki ta hopi mas grandi cu perdida di e tan famoso ‘regalo’ reciente di Afl. 60 miyon di parti di SVB pa Gobierno di Aruba.
Gabinete consecutivo, pa motibo electoral, continuamente a afecta e principionan principal di e cuido di behes.
Den esey nan a neglisha e tantisimo advertencianan di parti di instancia importante manera SVB mes y ILO. Al fin y al cabo ta resulta cu por atribui e casi-bancarota di e fondo di SVB y e aumento di e edad di pensioen reciente casi exclusivamente n’e ‘accionnan popular’ di e Gobiernonan poco prome cu eleccion. Esakinan tabatin consecuencia serio p’e fondo.
En realidad e supuesto mehoracion pa pensionado riba termino corto, al fin y al cabo tabatin consecuencia negativo serio p’e riba termino largo (maneho di lollypop).
Specialmente e asina yama redoblacion di pensioen pa Gobierno di AVP na 1994 casi a nifica fin di e fondo. Como consecuencia e reserva di mas di Afl. 350 miyon dentro di apenas algun aña a caba te na 0.
Tambe ‘maneho’ di Gobierno a afecta e situacion finaciero di APFA negativamente como cu Gobierno pa hopi aña no a cumpli cu su obligacion legal di paga e premienan.
Consecuentemente APFA no por a inverti suficiente, locual a reduci e rendimiento. Na 1999 Gobierno (di AVP) a tuma e iniciativa pa investiga un structura nobo di APFA cu un posibel aumento di edad di pensioen.
E investigacion aki a uza un metodo nobo di e interes calcula, esta un percentahe di interes fictisio pa rendimento den futuro.
Pa Gobierno esaki a nifica na aña 2001 cu su ‘obligacionnan’ (su debenan!) a baha cu Afl. 247 miyon. Pa APFA esaki a nifica un reduccion di balor di su capital cu Afl. 247 miyon, mientras cu a hala e problemanan mas pa futuro.
Na mesun manera, consideracion electoral tabata motibo cu Gobierno (di AVP) a crea AZV na 2001 segun e principio di ‘The-sky-is-the-limit’. Pesey tambe for di un principio e gastonan tabata incontrolable y por a malversa riba escala grandi.
Gobierno no a tene su mes n’e aporte cu el a priminti p’e fondo di AZV. Como tal el a cuminsa cu un fayo di miyones cu nunca mas por a compensa.
DEBE Y MAS DEBE
Ya caba durente añanan ’90 di siglo pasa e Commissie Schuldenproblematiek (Comision di Problematica di Debe) a adverti cu “conciencia politico mester cuminsa realisa su mes cu no por neglisha sin ser castiga e normanan pa comportamento economico drechi. Debe di Gobierno ta resultado di fayo presupuestal of pago di gasto ‘no-autorisa’). Consecuentemente, control di debe no ta posibel sin disciplina presupuestario”.
Pero e partidonan politico tampoco a scucha e ‘conseho’ logico aki di ningun manera. Pesey tambe Conseho Consultativo (RvA) ta expresa su preocupacion den su comentario tocante e presupuesto (di Gobierno di MEP) na 2005 (!) cu e gastonan di interes a aumenta casi 25% compara cu 2004. Y pio ainda: “Den e ultimo 5 añanan e gastonan di interes hasta a redobla. E gastonan di interes ta un bon indicacion di e debenan di Gobierno.
Pesey RvA ta duna e recomendacion serio pa duna hopi prioridad na restructuracion di e debe nacional. Si e gastonan di interes sigui subi, esaki lo nifica un presion fuerte riba finansa publico locual lo limita seriamente e espacio pa maneho den futuro”.
E hecho cu e debe di Aruba a redobla e ultimo añanan bou di maneho di Gobierno di AVP ta un prueba cu tampoco a haci nada cu e conseho aki.
E gastonan di interes mientras tanto ta incargabel. Por paga e debenan solamente pa medio di creacion di otro debe. P’e 22 añanan benidero e skema di pago di debe ta lo siguiente:
Pago di debe di Aruba 2017-2039
Fuente: Directie Financiën
Esakinan no ta inclui e pagonan p’e proyectonan di PPP y ‘otro obligacion cu no ta figura riba presupuesto’.
Mester tene na cuenta cu locual ta fia awor pa paga e debe di Afl. 414 miyon, na 2017, lo acumula cu e otro debenan mas chikito for di aña 2029. Esey ta conta pa tur e otro ‘pagonan’ benidero. Pues e problema lo sigui empeora den caso cu no bin cu un cambio drastico di e maneho financiero.
E obligacionnan di pago anual p’e proyectonan di PPP
*Proyecto PPP: Green corridor, Watty Vos Boulevard, Dr. Horacio Oduber Hospitaal, Infra-gebouw D.O.W. NO ta inclui e gastonan di e 4 Acomodacionnan MultiFunctional(MFA)!
** Aruba mester paga e suma aki minimal e 20 añanan despues…
Como cu mester paga e debenan ‘bieu’ pa medio di debe ‘nobo’, e ‘obligacionnan di pago’ lo sigiui aumenta den curso di aña.
Segun FGCA, al fin y al cabo, ta nos yiu- y nietonan lo mester paga nan. En realidad ta nan ta carga e peso di e mentalidad di ‘no worry’ di nos generacion!


text:
Marlon is a writer, organiser, journalist and activist, born in Curacao and presently living in Amsterdam. He is a black gay man from the Caribbean in Europe. This blog will be multilangual: Papiamentu, English and Dutch. About culture, politics, art and life!
Tuesday, April 06, 2010
Bunita reportahe
'Un hende di tur hende'
Loudrieth 'Mai' Leocaria (1938) ganadó di premio MAAPP 2010 pa su trabou inkansabel pa antiano na Almere, ta 'hende di tur hende'. 'Asina un persona ku konosé Mai di aserka ta deskribíé. Kaminda mester di orashon, dibèrtí mucha, kompartí ku hende muhé, yuda hende den problema, Mai tei. 'Nan por yama mi any time' asina Mai ta bisa.
Mai no por sinta ketu. E ta asina apnegá ku e ta mas prekupá ku bienestar di otronan ku esun di su mes. Pero pa Mai esei no ta niun problema. E ta bisa ku e ta purba kòrda riba su mes salú tambe pero ku esei no ta bai fásilmente.'
Dios mes ta kuidámi. T'e sa ki dia ta mi dia.' Mai tin 71 aña. E ta bsia ku tanten un hende no kaba di kumpli ku e mishon ku a pone p'e ora el a bini na mundu, e ta keda aktivo. 'Bo por kai i bolbe lanta pasó E mes ta lantábo.'
Skucha mas den e reportahe aki ku mi a traha pa Radio Nederland Wereldomroep akinan


text:
Ayera tardi un grupo di chauffeur di truck a blokia e rotonde nobo cu ta den construccion y tranca caminda pa basta ora na Cumana.
E chauffeurnan a dicidi di manifesta despues di a haya sa cu tin trucknan cu a bin di afo pa haci trabaonan necesario den e Watty Vos Boulevard. Na luga di uza trucknan local, segun nan. Aparentemente contratista encarga Mota Engel a importa un gran cantidad di truck for di Peru locual no a cay den bon tera di chauffeurnan di trucknan local. A papia di 20 pa 30 truck cu a yega Aruba cu ta cla pa wordo uza y e chauffeurnan local ta exigi pa esakinan wordo manda bek.
Chauffeurnan hopi rabia
E chauffeurnan a laga sa cu si no bin na un acuerdo lihe, e manifestacion por bira pio y sigui otro siman sin duda. Un di e chauffeurnan, sr. Elton, ta conta nos cu na Aruba tin suficiente truck, operadornan y trahadonan cu por maneha e trabaonan necesario. “Tin tur cos aki anto nan kier bin cu otro di afo. Nos no ta traha por nada, nos no ta traha pa e prijs cu nan kier paga. Esaki ta un proyecto miyonario cu ta asina grandi anto no tin nada pa nos? Of nan no por paga nos locual nos ta cobra? E no ta husto.” “Nos mes por. E problema no ta cu no tin placa, nan kier paga loke nan kier. Nos tin tur cos, no falta nada”, asina e chauffeur ta comenta.
Protesta espontaneo
Polis a acudi mesora na e sitio pa controla e situacion y desvia trafico. Alto comisario Dolfi Richardson tambe tabata na sitio pa un rato. “Via Central nos a haya un melding cu trucknan heavy equipment mester a blokia rotonde banda di Codemsa. Nos di parti cuerpo a percura pa e fluho di trafico sigui bon. Aparentemente tin disgusto entre chauffeurnan y nan ta rekeri presencia di minister pa discuti nan problemanan,” sr. Richardson ta conta Bon Dia Aruba.
Nos a puntra e comisario si e tabata na altura di e manifestacion aki y a pidi permiso pa tene un accion. E ta contesta: “No. Esaki ta djis un protesta espontaneo manera nan ta bisa. Mirando cu trafico no a wordo stroba, nos a laga nan un rato expresa nan disgusto pa despues wak con ta logra yega na un solucion rapido.”
Reunion cu DOW
Despues di a keda basta rato na e rotonde nobo di Cumana, e chauffeurnan a dicidi di marcha hunto den nan trucknan direccion departamento DOW 8’or di anochi. Akinan nan a confronta entre otro e contratista encarga cu e proyecto di Watty Vos como tambe director di DOW, Marlon Croes. Un grupo di seis chauffeur a drenta edificio di DOW hunto cu directiva pa asina purba dialoga y yega na un acuerdo. Pa ora cu nos a cera corant ayera nochi, ainda nos no a scucha mas kico tabata resultado di e reunion aki. Pero nos lo ta pendiente cu entre otro e departamento,gobierno y e chauffeurnan pa wak si a logra yega na algo.


text:
Julitsa Franken ta representa Colegio Arubano n’e Nederlandse Biologie Olympiade na Utrecht
Colegio Arubano a participa n’e competencia escolar p’e materia di Biologie conoci bou di e nomber “Nederlandse Biologie Olympiade”.
Alumno Julitsa Franken di VWO 6 a termina den e top 100 entre 11197 participante. Ferghall Vlaun di klas VWO 3 tin e mihor resultado entre e participantenan di e Biologie Olympiade Junior.
“Nederlandse Biologie Olympiade” ta un competencia entre e scolnan secundario na Hulanda. E Olympiada ta existi pa mas di 25 aña.
For di 2015 Colegio Arubano, como unico scol internacional, ta competi. E aña aki un tiki mas cu 24000 alumno di 325 scol na Hulanda y Colegio Arubano a forma parti di e prome rond di competencia. Colegio Arubano a participa cu 80 alumno di klas VWO 3, VWO 5 y VWO 6.
E klasnan di VWO 3 di Colegio Arubano tambe a participa n’e competencia di Biologie Olympiade Junior.
Un total di 8824 alumno di VWO 3 di e scolnan na Hulanda y Colegio Arubano a participa.
E competencianan a tuma lugar dia 1 y 3 di februari na Colegio Arubano. E alumnonan di klas 3 a traha un examen di 50 minuut y e alumnonan di klas 5 y 6 a traha un examen di 90 minuut.
E examennan ta wordo manda for di Hulanda y tur scol participante ta traha e mesun examen.
E examen ta contene preguntanan di tur material di biologie cu ta wordo trata den klas y algun brain-crackers cu ta pone e alumnonan pensa.
RESULTADO
E alumnonan di klas VWO 3 di Colegio Arubano a score riba e averahe nacional di Hulanda. Ocho alumno a finalisa den e top 10% entre tur e participantenan.
Nan ta ricibi un “oorkonde” special di e comite organisador di Hulanda.
E ganador ta Ferghall Vlaun, sigui pa Kay-Millyn Soto y Sarah Rafini. Hunto cu e alumnonan Nicole Croes, Jared Yuyes, Isabella Netto, Jowen Banwarie y Indy van Vliet, nan ta forma e grupo di 8 studiante di klas VWO 3 cu a termina den top 10% di e Biologie Olympiade Junior.
Tur e ganadornan a ricibi un regalo di Totto y a ricibi nan certificado for di man di conrector sra. M. Wernet.
E mihor alumnonan den e materia di biologia di klas VWO 5 tambe a participa n’e Nationale Biologie Olympiade hunto cu algun alumno di VWO 6.
E ganador absolute ta Julitsa Franken sigui pa Roderick Tapia y Samuel Richardson. E logro di mas grandi pa Colegio Arubano t’e resultado di Julitsa Franken, alumno di VWO 6.
Julitsa a participa na 2016 caba n’e Olympiade y a resulta e ganador absoluto e aña ey.
E biaha aki e ta surpasa su resultado y ta termina den e top 100 mihor alumno di biologia entre mas cu 11000 participante di Hulanda y Aruba.
Julitsa Franken a logra pasa p’e siguiente rond di competencia cu ta tuma lugar den luna di april proximo.
P’e competencia aki, Julitsa ta biaha pa Hulanda unda cu e ta bay sigui un dia di training special na Universidad di Utrecht.
“E resultado di e prome rond ta duna aceso n’e grupo di alumnonan cu ta cay den e top 100 di tur participante pa sigui p’e di dos rond cu ta tuma lugar na Hulanda.
Departamento di Biologia di Colegio Arubano ta hopi contento cu e plan cu nan a incorpora den e curiculo di biologia a duna su frutonan.
Awe nos tin un representante di Colegio Arubano, den persona di Julitsa Franken kende ta bay representa nos scol y alabes pais Aruba.
Danki na Aruba Bank NV cu a mira e importancia di e competencia aki y tabata cla pa duna su aporte y a percura pa Julitsa por a ricibi su pasashi p’asina e por participa na Utrecht banda di e mihor alumnonan di biologia di henter Hulanda”, asina Zaida Everon, docente di biologia y organisador di e Biologie Olympiade na Colegio Arubano a splica.
Un felicitacion ta bay p’e alumnonan cu nan tremendo resultado y e mihor deseonan di animo pa Julitsa cu su participacion na Utrecht, Hulanda.


text:
Parokia La Birgen di Fatima na Dakota ya pa algun aña caba a introduci e custumber di “bendicionamento di lamchi” p’e fiesta di Pasco di Resureccion. E motibo ta pa nos muchanan, nos mes, nos famia y bisiñanan por siña celebra na un mihor manera e fiesta di Resureccion di nos Señor Hesus, cu ta nos Salbador y cu ta E Lamchi bendiciona.
Famianan celebra Pasco di Resureccion
Lanta como Catolico, Pasco di Resureccion ta na mes tempo e temporada di mas pio y e temporada di mas mihor. Ta spera di nos cu nos ta yuna pa Cuaresma. Esaki nifica bay misa hopi biaha, no come mangel, ni come carni riba Diaranson di Shinishi y riba diabiernanan.
E recompensa pa 40 dia di “nenga bo mes” ta un fiesta grandi despues di Misa di Pasco di Resureccion, cu ta cuminsa prepara desde Diahuebs Santo.
E lamchi di Pasco ta un bolo traha den un forma di lamchi cu ta compaña e cuminda di Pasco. E ta un dessert tradicional Polaco. Un bandera blanco cu un cruz cora na un toothpick ta wordo poni riba su lomba patras pa representa e lamchi di Pasco.
Riba diahuebs, 13 april, despues di Misa di Ultimo Cena tin e oportunidad pa cumpra bolo den forma di lamchi na balor di 10 florin.
Bendicionamento di Lamchi
Cada miembro di famia mester haya un hap di e cuminda bendiciona despues di celebracion di Santo Sacrificio di Misa riba Diadomingo di Pasco di Resureccion.
Riba Diasabra di Aleluya mainta ta hibe misa pa wordo bendiciona, cu e advertencia pa no come un garnachi, pasobra nos ta yunando. Nos mester tur nos forsa di boluntad pa no purba.
Bendicionamento di lamchi ta tuma lugar durante oracion di Liturgia di Ora, esta Lauden, riba Diasabra di Aleluya, 15 april 8or mainta.
Despues ta hiba lamchi bendiciona cas y ta lag’e gorda su curpa pa su mañan.
Bolo di lamchi toetje (postre) di comemento di Pasco
Ta celebra cu e lamchi bendiciona riba Diadomingo Pasco di Resureccion, 16 april, sea durante desayuno, sea merdia of atardi, depende con famia ta reuni. Ta pone e lamchi mey-mey riba mesa, den macutu of scalchi y dorn’e por ehempel cu un poco yerba berde, webo herbi of di mangel/chuculati.
Despues di comemento como pasaboca nos ta parti e lamchi asina pa cada hende haya un pida.
Lamchi dorna poni mey-mey riba mesa por provoca hende pa puntra: “Hey, pakico e lamchi? Di unda e lamchi?” E ora tin chens pa splica e historia di nos salbacion, tin chens pa evangelisa durante e cuminda principal di famia.
Historia/Motibo
Den e mundo tin diferente signo. Signonan cu mundo Cristian ta uza y signonan cu mundo pagano tambe ta uza. Y nos ta riparando con e mundo pagano kier guli fiestanan Cristian cu su materialismo, cu su feroz propaganda na su estilo.
Asina p.e. fiesta di Pasco Grandi poco poco ta cuminsa bira un fiesta di conenchi, ta keda relaciona cu fiesta di conenchi.
Conenchi awendia ta un simbolo di playboy, un simbolo di sexo. Y realmente esaki tambe ta simbolo antiguo di conenchi.
Di e forma aki un fiesta Cristian di sacrificio, di entrega di Dios, pues ta keda reduci na un simbolo bastante straño pa locual ta bida Cristian, un simbolo totalmente pagano.
P’esey nos kier remarca nos propio simbolonan, nos propio signonan di mundo Cristian, di bida Cristian. Y e lamchi ta e expresion di henter misterio di Pasco.
Por tuma contacto cu Sharona Sapuana na cel. 593-3071, señora Liliane Wouters na cel. 560- 4244, señora Samantha Croes na cel. 593-5234, sr. Michael Croes na cel. 593-9283.


text:
Ciere di fin di aña na Biblioteca
Anteriormente Biblioteca Nacional Aruba a publica un comunicado encuanto cambio di orario pa fin di aña. Esaki no ta corecto.
Biblioteca Nacional Aruba ta habri dia 20 di december te 4or. Dialuna dia 23 di december segun orario regular. Biblioteca Nacional Aruba ta cera pa e dianan di Pasco, dia 24 te cu 26 di december. Biblioteca ta habri diabierna dia 27 di december, orario normal. Dialuna dia 30 di december biblioteca ta habri te 8or di anochi. Dia 31 di december te cu dia 2 di januari biblioteca ta cera. Porta ta habri bek diabierna dia 3 di december segun orario normal. Esaki ta mescos pa Dept. Arubiana.
Riba e dianan menciona cu biblioteca ta habri, Mediateca escolar tambe ta habri pero te 5or di atardi. Ta pidi dispensa pa cualkier confusion. Gerente y staf di Biblioteca Nacional Aruba ta desea henter pueblo di Aruba dushi dianan di fiesta y un bon cambio di aña.